text:
Náttúruvernd
Náttúruvernd ella Náttúrufriðing er tað at verja náttúruna, og tað verður ofta gjørt við at friða partar av náttúruni, til dømis landaøki, fuglasløg ella djórasløg, so at hon ikki skemmist men verður varðveitt í sínum upprunaliga líki. Náttúruvernd er fyrisiting, sum hevur um hendur at verja bæði plantur og dýr. Nú á døgum er dálking ein álvarsom hóttan. Dýrasløg doyggja út í hópatali, og nógvar plantur týnast nógv meira nú, enn nakrantíð áður. Síðan jørðin varð til, eru mangar livandi verur avoyddar, við hvørt av broytingum í veðurlagnum. Men nú á døgum eru menniskjur størsta hóttanin. Vit høgga skógir, dyrka og taka byggilendi, leggja vátlendi turr, og samstundis beina vit fyri tilhaldi hjá mongum dýrum og spilla góð lendi. Vit broyta lívsumstøðurnar, og tað kann fáa óbøtiligar avleiðingar fyri plantur og dýr. Onnur stór hóttan er djóraveiða. Vit veiða at fáa okkum húðir, kjøt, skinn og horn, og onkuntíð drepa vit dýr, ið gera okkum ónáðir.
Mangir felagsskapir eru settir á stovn við eittans endamáli - náttúruvernd. Greenpeace og aðrir altjóða felagsskapir arbeiða fyri at verja m.a. náttúruna við pólarnar, einamest skóp og hval. Felagsskapirnir verja hóttar verur og stríðast fyri at friða øki, har vøkstur og dýr kunnu liva í náðum. Ein fyritreytin fyri náttúrufriðing er, at náttúruøki verða kannað, at vita hvørji dýr og hvørjar plantur, ið eru, og at hava eyguni við tí, ið hendir so hvørt. Altjóða felagsskapurin fyri náttúruvernd, IUCN (stytting fyri "International Union for Conservation of Nature"), savnar úrslit av vísindaligum kanningum og virkar fyri náttúrufriðing í mongum londum. IUCN hevur eisini gjørt ein Reyðlista yvir hótt sløg og flokka hesi í ymiskar flokkar alt eftir, hvussu hótt ið sløgini eru. Aðrir felagsskapir fyri náttúrufriðing eru til dømis UNEP (stytting fyri: "United Nations Environment Programme"), sum er umhvørvisætlan hjá Sameindum Tjóðum.


c: text/html

text:
Boðtænastan
Vit gera vart við, at ein villa í løtuni er í Boðtænastuni. SDC stendur sum sendari av boðunum, ið koma frá Boðtænastuni, hóast boðini eru frá okkum. Allar aðrar upplýsingar í boðunum - salda, flytingar o.a. - eru tó rættar. Vit arbeiða við at rætta villuna.
Hetta er innritan við NemID. Um tú vilt innrita á gamlan hátt, vel leinkju "Gomul innritan."
Innrita í netbankan
Tryggari Netbanki við NemID
Trygdin í tínum netbanka er uppstigað við at NemID skipanin er tikin í nýtslu.
Nærri kunning sæst á http://www.nemid.fo/
Minst til at virkja títt NemID
Fyribils atgongdarkotan, sum tú hevur fingið í sms-boðum ella brævi, gongur út eftir 60 dagar. Tí er umráðandi, at tú virkjar títt NemID skjótast gjørligt, fyri at sleppa undan at skula bíleggja nýggja atgongdarkotu.
Danskt NemID
Hevur tú longu eitt virkið danskt NemID, kanst tú rita inn við verandi NemID, um tú hevur givið samtykki og peningastovnurin hevur skrásett títt cpr-nummar.

robotstxt: allowed

filter: keep


text:
Kuneo (landslutur)
Landsluturin Kuneo (italskt: Cuneo, piemontesiskt: Coni) er ein landslutur í útsynningshorninum av norðuritalsku regiónini Piemonte.
Mót vestri hevur Kuneo mark til fronsku regiónina Provence-Alpes-Côte d'Azur, móti norði er mark til italska landslutin Turino, móti eystri er mark til landslutin Asti og móti suðri er mark til teir liguriansku landslutirnar Savona og Imperia. Kuneo er eisini kendur sum Provincia Granda, sum merkir tann stóri landsluturin, tí hann er triðstørsti landslutur í Italia, næst eftir Suður-Tyrol og Foggia. Kuneo er høvuðsbýur í landslutinum.
Kommunur[rætta | rætta wikitekst]
Landsluturin Kuneo hevur 250 kommunur, tær størstu av teimum eftir fólkatalið eru hesar:


text:
Orð: Ókendur
Týtt úr norskum: Petur Jacob Sigvardsen
Viðmerking: Týddur í november-desember 1982.
1. Eg veit ein veg, sum ber meg til bjørtu himnaborg;
hann gongur gjøgnum trongdir og líðingar og sorg.
Tó heim til himnasalir tann vegur trygt meg ber,
:/: tann vegur Jesus er :/:
2. Eg veit ein frið, sum varir, tá friðleys er øll fold;
hann keyptur er við blóði til syndugt mannahold.
Tann friður er av himni og ei av hesi verð,
:/: tann friður Jesus er:/:
3. Eg veit ein mátt, ið grøðir tey grimu syndasár;
hann veitir troyst og ugga, har neyðin nívir svár.
Hann brúður sína varðar, ið hvítan búna ber,
:/: tann máttur Jesus er :/:
4. Eg veit eitt mál, ið bleiktrar so fagurt himni á,
– tað málið kann ei nakar við foldareygum sjá;
men góða stríðið stríðið, fullrennið skeiðið her!
:/: tí málið himin er :/:


text:
Hannibal
Hannibal (248–183/181 f.kr.) var ein puniskur herførari úr Karthago. Hann er einamest kendur fyri at leiða her sín, við stríðsfílum, upp um Alpurnar í eini roynd at hertaka Rom. Síðani deyða hansara hevur hann verið virdur sum ein av bestu herførarum í søguni.
Innihaldsyvirlit
Uppvøkstur[rætta | rætta wikitekst]
Hannibal var sonur kartaska leiðaran Hamilcar Barca. Hann hevði fleiri systrar og tveir beiggjar, Hasdrubal og Mago. Eftir at Karthago hevði tapt tað 1. puniska kríggið fór Hamilcar í holt við at leggja tað Iberisku hálvoynna undir seg. Tað var á hesum herferðunum, at Hamilcar tók tann unga Hannibal við sær. Tað sigst, at ímeðan Hannibal var í Spania, lovaði hann pápa sínum altíð at hata Rom.
Hamilcar doyði í bardaga um ár 228 f.Kr., og Hasdrubal, svágur Hannibals, gjørdist nýggjur herovasti. Tá Hasdrubal varð dripin sjey ár seinni, bleiv Hannibal nýggjur herførari einans 26 ára gamal.
Puniska kríggið[rætta | rætta wikitekst]
Stutt eftir at Hannibal var vorðin herførari, gjørdi Rómverjaríkið eina samansvørjing við spanska býin Saguntum. Hetta sá Hannibal sum brot á eina friðaravtalu, sum Rom og Karthago høvdu um hetta mundi, og legði tí býin í oyði. Eftir hetta kunngjørdu rómverjar kríggj, og so byrjaði annað puniska kríggið .
Hannibal førdi um várið 218 f.Kr. herdeildir sínar úr Spania, upp um Alpurnar, og kom til Italia í desember. Áðrenn Hannibal fór upp um Alpurnar, hevði hann 52,000 hermenn undir sær. Ferðin var ikki løtt og tá hann var komin til Italia, hevði hann bara 24 000 hermenn og nakrar heilt fáar fílar eftir.
Komin til Italia, fekk hann fleiri uppreistrarsinnaðar italiumenn við í sín part. Ímóti rómverjum vann hann tríggjar stórar sigrar, og at enda var eingin herur ímillum hann og Rom. Hann helt tó ikki, at tað var ráðiligt at gera eina roynd at hertaka býin.
Illa kroystir sendu rómverjar herdeildir til Afrika, og Hannibal varð noyddur at fara heim aftur. Komin heim tapti hann sín fyrsta bardaga og var noyddur at yvirgeva seg.
Harðar treytir vóru givnar Karthago. Hon misti øll økir í Spania og skuldi harumframt gjalda eitt stórt krígsendurgjald.
Eftir kríggið[rætta | rætta wikitekst]
Eftir kríggið gjørdist Hannibal politikari og Karthago fór aftur at blóma. Sjey ár eftir kriggið kravdu rómverjar at Hannibal yvurgav seg, og hetta gjørdi, at hann fór í útlegd, og var tað restina av sínum lívið. Eftir at hann var farin úr heimbýnum stuðlaði hann, millum øðrum, Efesus og Bithynia í teirra stríði við Rómverjaríkið.
Deyði[rætta | rætta wikitekst]
Um ár 183/181 f.Kr. fingu rómverjar frænir av at Hannibal fjaldi seg í Libyssa. Tá teir vóru um at fáa hendur á honum, eitraði hann seg sjálvan fyri ikki at fella í rómverskar hendur. Áðrenn hann doyði, skrivaði hann á eitt papír: "Lat okkum lætta ta byrðuna, rómverjar so longi hava borið, síðani teir ikki hava tol at bíða til ein gamal maður doyr".
Hann var millum 64 og 66 ára gamal, tá hann doyði.


text:
Føroyska Sjómansmissiónin
07.01.2017 - 20:54
Klokkan 13 í dag kom nýggja uppsjóvarskipið Høgaberg, hjá Framherja í Fuglafirði á Fuglafjørð.
Skipið er keypt úr Norra. Skrokkurin er bygdur í Polen og skipið var gjørt liðugt á Stadyard í Norra.
Høgaberg er frá 2015, er 69,9 m. langur og 15 m. breiður og lastar uml. 2500 tons.
Føroyska Sjómansmissiónin ynskir Framherja til lukku og Guds signin við Høgabergi.
Eigararnir Elisabeth og Anfinn Olsen fingu handaði blómutyssið frá kommununi.
Á myndini frá brúnni standa frá vinstru, Høgni Hansen, og norski skiparin og ein av fyrrverandi eigarunum Per Jan Kvalsvik.
Meira frá Føroysku Sjómansmissiónini her


text:
KAPITTUL 12
Lat tína talu vera uppbyggjandi
„Eingin ólíklig tala komi tykkum av munni, nei, slík, sum góð er til uppbygging.“ – EFESUSBRÆVIÐ 4:29.
1-3. (a) Hvørja gávu hevur Jehova millum annað givið okkum, og hvussu kann hon misnýtast? (b) Hvussu skulu vit brúka gávuna at tosa, um vit skulu halda okkum í kærleika Guds?
UM TÚ gavst einum, tú ert góður við, eina gávu, hvussu hevði tú so havt tað, um hann við vilja misnýtti hana? Latið okkum siga, at tú gavst honum ein bil, og at tú seinni frætti, at hann hevði koyrt uttan fyrilit og løstað onnur. Hevði tú ikki verið vónbrotin?
2 Jehova hevur givið okkum gávuna at tosa, ja, ’allar góðar gávur og allar fullkomnar gávur’ koma frá honum. (Jákup 1:17) Henda gávan, sum dýrini ikki hava, ger okkum før fyri at seta orð á bæði hugsanir og kenslur. Men eins og ein bilur kann misnýtast, kann gávan at tosa eisini verða misnýtt. Sum tað man harma Jehova, tá ið vit tosa uttan fyrilit og eru orsøk til sorg og pínu hjá øðrum.
3 Skulu vit halda okkum í kærleika Guds, mugu vit brúka taluna soleiðis, sum Jehova hevði ætlað tað. Hann letur ongan iva vera um, hvat slag av talu gleðir hann. Hansara orð sigur: „Eingin ólíklig tala komi tykkum av munni, nei, slík, sum góð er til uppbygging, sum nú tørvar, so tey, sum hoyra, kunnu fáa náði við henni!“ (Efesusbrævið 4:29) Latið okkum kanna, hví vit mugu hava tamarhald á okkara talu, hvussu vit ikki eiga at tosa, og hvussu okkara tala kann vera ’góð til uppbygging’.
HVÍ SKULU VIT ANSA EFTIR, HVUSSU VIT TOSA?
4, 5. Hvussu lýsa nøkur orðatøk í Bíbliuni megina, ið orð hava?
4 Ein týðandi orsøk til, at vit mugu ansa eftir, hvussu vit tosa, er, at orð hava megi. Í Orðtøkunum 15:4 stendur: „Spakfør tunga er træ lívsins, men rangvørg tunga særir hjartað.“ * Eins og vatn fær eitt tyst træ at koma fyri seg, kann ein mild tunga við sissandi talu lívga tey, sum hoyra hana. Sum mótsetningur til hetta kunnu rangvørg orð frá eini spiltari tungu bróta onnur niður. Ja, tað, vit siga, hevur megi at skaða ella grøða. – Orðtøkini 18:21.
5 Eitt annað orðatak lýsir megina, ið orð hava, soleiðis: „Mong tala orð, ið stinga sum svørð.“ (Orðtøkini 12:18) Orð, sum verða søgd í tankaloysi, kunnu geva djúp kenslulig sár og oyðileggja vinaløg. Hava orð nakrantíð kenst sum ein svørðstingur í tínum hjarta? Sama orðatakið sigur eisini: „Tunga hinna vísu er heilsubót.“ Umhugsin orð frá einum, ið speglar vísdómin frá Gudi, kunnu grøða eitt sært hjarta og fáa eitt vinalag aftur á rætt. Hevur tú onkuntíð upplivað ta grøðandi megina í vinaligum orðum? (Les Orðtøkini 16:24.) Tá ið vit vita, hvørja megi orð hava, mugu vit hugsa okkum væl um, so okkara tala kann grøða onnur og ikki skaða tey.
Mild tunga er lívgandi
6. Hví er tað eitt satt stríð at halda tunguni í teymum?
6 Líkamikið hvussu nógva orku vit leggja í, ber tað ikki til hjá okkum at hava fult tamarhald á tunguni. Tað fær okkum at hugsa um eina aðra orsøk til, at vit skulu ansa eftir, hvussu vit tosa. Vit hava vegna synd og ófullkomileika lyndi til at misnýta tunguna. Orð spretta úr hjartanum, og „menniskjahjartans tankar eru óndir“. (1 Mósebók 8:21; Lukas 6:45) Tí er tað eitt satt stríð at halda tunguni í teymum. (Les Bræv Jákups 3:2-4.) Hóast vit ikki til fulnar kunnu fáa tamarhald á tunguni, kunnu vit áhaldandi royna at betra um støðuna. Eins og ein, sum svimur í streymasjógvi, alla tíðina má stríðast ímóti streyminum, mugu vit eisini halda á at stríðast ímóti okkara syndiga lyndi til at misnýta tunguna.
7, 8. Í hvussu stóran mun skulu vit standa Jehova til svars fyri tað, vit siga?
7 Ein triðja orsøk til, at vit skulu ansa eftir, hvussu vit tosa, er, at vit skulu standa Jehova til svars fyri okkara talu. Okkara nýtsla av tunguni ávirkar ikki bara okkara samband við onnur menniskju, men eisini okkara samband við Jehova. Í Brævi Jákups 1:26 stendur: „Um onkur heldur seg dýrka Gud – og heldur ikki tungu sína í teymum, men dárar hjarta sítt – gudsdýrkan hansara er til einkis.“ Sum nevnt í undanfarna kapitli er okkara tala ein óloysandi partur av okkara tilbiðing. Hava vit ikki tamarhald á okkara tungu, men oysa út særandi og eitrandi talu, kann øll okkara gudsdyrkan vera nyttuleys í Guds eygum. Er hetta ikki vert at hugsa um? – Jákup 3:8-10.
8 Tað er týðiligt, at vit hava sera góðar grundir til at ansa eftir, at vit ikki misnýta gávuna at tosa. Áðrenn vit fara at viðgera talu, sum er uppbyggjandi, skulu vit umrøða talu, sum als ikki hoyrir heima hjá sonnum kristnum.
NIÐURBRÓTANDI TALA
9, 10. (a) Hvat tos er púra vanligt at hoyra í dag? (b) Hví mugu vit skýggja skammiligt tos? (Sí eisini undirgreinina.)
9 Skammiligt tos. Bannan, blótan og annað skammiligt tos er púra vanligt at hoyra í dag. Nógv hava lyndi til at tosa á henda hátt fyri at leggja dent á okkurt ella fyri at viga upp ímóti sínum avmarkaða orðfeingi. Skemtarar tosa ofta ljótt og ónærisligt fyri at fáa fólk at flenna. Men skammiligt tos er einki at flenna at. Fyri umleið 2.000 árum síðani gav Paulus ápostul samkomuni í Kolosse boð um at gevast við ’skammiligum tosi’. (Kolossebrævið 3:8) Og við samkomuna í Efesus segði hann, at „ótilhoyriligt skemt“ ikki so mikið sum mátti nevnast millum sonn kristin. – Efesusbrævið 5:3, 4.
10 Jehova heldur, at skammiligt tos er andstyggiligt. Og tey, sum elska hann, halda eisini, at tað er andstyggiligt. Okkara kærleiki til Jehova fær okkum at skýggja skammiligt tos. Tá ið Paulus uppreksaði „verk holdsins“, nevndi hann millum annað ’óreinsku’, sum kann fevna um óreina talu. (Galatiabrævið 5:19-21) Hetta er eitt álvarsligt mál. Ein í samkomuni kann verða útihýstur, um viðkomandi stívrendur heldur fram at hava sera ónærisliga, niðurbrótandi og siðspillandi talu, hóast hann ferð eftir ferð hevur fingið leiðbeining um hetta. *
11, 12. (a) Nær kann tað gerast skaðiligt at tosa um onnur? (b) Hví mugu tey, ið tæna Jehova, ikki hava útspillandi talu?
11 Skaðiligt tos og útspilling. Tað er ógvuliga vanligt at tosa um onnur. Men er tað altíð skaðiligt? Ikki tá ið talan er um meinaleyst prát, har tosað verður um okkurt gott ella nyttuligt, til dømis um hvør akkurát er blivin doyptur, ella hvør hevur tørv á troyst. Tey kristnu í fyrstu øld vóru sera áhugað í, hvussu teirra trúarfelagar høvdu tað, og í tí sambandi fortaldu tey eisini hvørjum øðrum viðkomandi tíðindi. (Efesusbrævið 6:21, 22; Kolossebrævið 4:8, 9) Men at tosa um onnur kann vera skaðiligt, um vit reingja sannleikan ella avdúka trúnaðarmál. Og tað kann elva til nakað enn meira álvarsamt, nevniliga útspilling, sum altíð er skaðilig. Útspilling kann lýsast sum falskar ákærur, ið vanæra og oyðileggja umdømið hjá einum øðrum. Til dømis spiltu fariseararnir Jesus út í síni roynd at koma honum í ringt orð. (Matteus 9:32-34; 12:22-24) Útspilling elvir ofta til klandur og stríð. – Orðtøkini 26:20.
12 At summi brúka gávuna at tosa til at spilla onnur út ella sáa split, tekur Jehova í stórum álvara. Hann hatar tey, sum ’seta split millum brøður’. (Orðtøkini 6:16-19) Grikska orðið, sum verður umsett „útspillari“, er diaʹbolos, og tað er eitt heiti, ið verður nýtt um Satan. Hann er „Djevulin“, sum óndskapsfullur spillir Gud út. (Opinberingin 12:9, 10) Vit vilja sjálvandi ikki hava eina talu, sum í roynd og veru kundi gjørt okkum til ein djevul. Einki pláss er í samkomuni fyri útspillandi talu, sum millum annað elvir til ’stríð’ og ’tvídrátt’. (Galatiabrævið 5:19-21) Tí mást tú, áðrenn tú fortelur nakað víðari um onkran, spyrja teg sjálvan: ’Er tað satt? Hevði tað verið vinaligt at sagt øðrum tað? Er tað neyðugt ella ráðiligt at fortelja tað fyri øðrum?’ – Les Fyrra Tessalonikabræv 4:11.
13, 14. (a) Hvussu kann háðandi tala ávirka onnur? (b) Hví kemur ein, sum heldur fram at háða onnur, sær í eina vandamikla støðu?
13 Háðandi tala. Sum áður nevnt hava orð megi at skaða. Av tí at vit eru ófullkomin, siga vit øll av og á okkurt, sum vit angra. Men Bíblian ávarar okkum um eitt slag av talu, sum hvørki hoyrir heima í familjuni ella í samkomuni. Paulus segði við tey kristnu: „Allur beiskleiki, alt illsinni, øll vreiði, allur gangur og øll háðan veri langt frá tykkum!“ (Efesusbrævið 4:31) Í øðrum umsetingum verður orðið „háðan“ endurgivið „ónd orð“, „særandi tala“ og „spottan“. Háðandi tala – eitt nú at geva eyðmýkjandi eyknevni og at koma við ógvisligum og áhaldandi atfinningum – er nakað, sum kann taka virðileikan frá øðrum og fáa tey at kenna seg nyttuleys. Háðandi tala er ógvuliga niðurbrótandi, og í hesum sambandi eru børn, sum jú eru sera kensluborin og vóngóð, serliga viðbrekin. – Kolossebrævið 3:21.
14 Bíblian fordømir strangliga tað at háða – altso vanan at spotta onnur við eyðmýkjandi ella vanærandi talu. Ein, sum heldur fram at tosa soleiðis, kemur sær sjálvum í eina vandamikla støðu, tí ein, ið háðar onnur, kann verða koyrdur úr samkomuni, um hann ikki lurtar eftir tí, sum ferð eftir ferð verður gjørt fyri at hjálpa honum at broyta seg. Og um hann ikki broytir seg, kann hann eisini missa útlitini til signingarnar í nýggja heiminum. (1 Korintbræv 5:11-13; 6:9, 10) So tað er týðiligt, at vit ikki kunnu halda okkum í kærleika Guds, um vit halda fram at hava skaðiliga, ósanna ella óvinaliga talu. Sovorðin tala er niðurbrótandi.
UPPBYGGJANDI TALA
15. Hvør tala er ’góð til uppbygging’?
15 Hvussu kunnu vit brúka gávuna at tosa, soleiðis sum Jehova ætlaði tað? Minst til, at Guds orð eggjar okkum til bert at tala tað, sum er ’gott til uppbygging’. (Efesusbrævið 4:29) Tað gleðir Jehova, tá ið vit hava uppbyggjandi talu, sum uggar og styrkir onnur. Slík tala krevur, at vit hugsa okkum væl um. Vit finna onga reglugerð í Bíbliuni, sum vit skulu fylgja í hesum sambandi, og har er heldur eingin listi við góðkendum sløgum av ’heilnæmari’, ella gagnligari, talu. (Titus 2:8) Skulu vit hava talu, sum er ’góð til uppbygging’, mugu vit hava tríggjar einfaldar men týðandi lutir í huga, sum eyðmerkja uppbyggjandi talu, nevniliga at hon skal vera gagnlig, sonn og vinalig. Latið okkum tí kanna nøkur fá dømi um uppbyggjandi talu. – Sí rammuna „ Er mín tala uppbyggjandi?“
16, 17. (a) Hví skulu vit rósa øðrum? (b) Nær kunnu vit rósa øðrum í samkomuni? í familjuni?
16 Ektað rós. Bæði Jehova og Jesus vita, hvussu umráðandi tað er at rósa og viðurkenna onnur. (Matteus 3:17; 25:19-23; Jóhannes 1:48) Sum sonn kristin eiga vit at rósa øðrum av hjartanum. Hví? Í Orðtøkunum 15:23 stendur: „Hvussu gott er ikki orð, sagt í rættari tíð!“ Spyr bara teg sjálvan: ’Hvussu havi eg tað, tá ið onkur rósar mær av hjartanum? Er tað ikki nakað, sum gleðir og uppbyggir meg?’ Jú, ektað rós vísir, at onkur hugsar um teg og er góður við teg, og at tað, sum tú gjørdi, var stríðið vert. At fáa sovorðna viðurkenning styrkir sjálvsálitið, og tú fært hug at gera tær enn størri ómak. Tá ið tær nú dámar at fáa rós, eigur tú so ikki eisini at gera alt, tú kanst, fyri at geva rós? – Les Matteus 7:12.
17 Ven teg at hyggja eftir tí góða í øðrum og rósa teimum. Tú hoyrir kanska ein góðan fyrilestur á einum møti í samkomuni, leggur til merkis, at ein av teimum ungu ger andalig framstig, ella sært ein av teimum eldru koma trúfast á møtini hóast avmarkingar, ið kunnu koma við aldrinum. Ektað rós kann nema teirra hjarta og styrkja tey andaliga. Í familjuni hava maður og kona tørv á at fáa rós og viðurkenning frá hvørjum øðrum. (Orðtøkini 31:10, 28) Serliga børn hava brúk fyri uppmerksemi og kærleika. Børn hava líka stóran tørv á at fáa rós og viðurkenning, sum ein planta hevur tørv á sólarljósi og vatni. Tit foreldur mugu leita eftir møguleikum at rósa børnunum fyri teirra góðu eginleikar og tað góða, tey gera. Gera tit tað, fáa børnini helst størri dirvi og sjálvsálit, og tað kann geva teimum enn størri hug til at gera tað rætta.
18, 19. Hví eiga vit at gera okkara besta fyri at uppbyggja og troysta okkara trúarfelagar, og hvussu gera vit tað?
18 Uppbygging og troyst. Jehova hevur inniliga umsorgan fyri teimum ’niðurboygdu’ og ’sundursoraðu’. (Esaias 57:15) Hansara orð eggjar okkum til at ’uppbyggja hvør annan’ og at ’troysta hini mótfalnu’. (1 Tessalonikabræv 5:11, 14) Vit kunnu vera vís í, at Jehova bæði varnast tað og verður glaður, tá ið vit uppbyggja og troysta okkara trúarfelagar, sum ikki hava tað gott.
19 Men hvat kanst tú siga fyri at uppbyggja ein trúarfelaga, sum hevur mist mótið ella er tunglyndur? Tú skalt ikki føla, at tú noyðist at loysa trupulleikan. Fá orð eru ofta tað, sum riggar best. Vissa tann niðurboygda um, at tú ert góður við hann og hugsar um hann. Bjóða tær at biðja eina bøn saman við honum. Tú kanst biðja Jehova hjálpa viðkomandi at skilja, at bæði Jehova og onnur eru góð við hann. (Jákup 5:14, 15) Lat hann vita, at hann er virðismettur, og at tørvur er á honum í samkomuni. (1 Korintbræv 12:12-26) Les eitt uggandi ørindi fyri honum úr Bíbliuni, sum vissar hann um, at Jehova veruliga leggur í hann. (Sálmur 34:19; 55:23) Gevur tú tær góða tíð til at siga eitt „blídligt orð“ við tann mótfalna og gert tað av hjarta, hjálpir tað honum uttan iva at kenna seg elskaðan og virðismettan. – Les Orðtøkini 12:25.
20, 21. Hvussu verður vegleiðing munagóð?
20 Munagóð vegleiðing. Av tí at vit eru ófullkomin, hava vit øll tørv á vegleiðing av og á. Bíblian sigur: „Lurta eftir ráðum og tak við tykt, so tú kanst verða vísur til endan!“ (Orðtøkini 19:20) Tað eru ikki bara teir elstu, sum kunnu geva vegleiðing. Foreldur vegleiða børn. (Efesusbrævið 6:4) Búnar systrar noyðast kanska at vegleiða yngri kvinnur. (Titus 2:3-5) Kærleiki fær okkum at geva øðrum vegleiðing, sum er løtt hjá teimum at taka við, uttan at tey missa mótið. Hvat kann hjálpa okkum at geva slíka vegleiðing? Hugsa um trý viðurskifti, sum kunnu gera vegleiðingina meira munagóða – hugburðurin og ætlanin hjá vegleiðaranum, grundarlagið undir vegleiðingini, og hvussu hon verður givin.
21 Munagóð vegleiðing byrjar hjá vegleiðaranum. Spyr teg sjálvan: ’Nær er tað lætt hjá mær at lurta eftir vegleiðing?’ Tá ið tú veitst, at tann, sum vegleiðir teg, er góður við teg, ikki er illur og ikki hevur nakra dulda ætlan, er tað lættari at taka við vegleiðingini. Eigur tað sama so ikki at vera galdandi fyri teg, tá ið tú vegleiðir onnur? Góð vegleiðing er eisini grundað á Guds orð. (2 Timoteus 3:16) Uttan mun til um vit endurgeva beinleiðis úr Bíbliuni ella ikki, eigur hon at vera grundarlagið undir allari vegleiðing, sum vit geva. Tí mugu teir elstu ansa væl eftir, at teir ikki noyða onnur at hava somu meining sum teir; og teir royna heldur ikki at benda og snara tí, sum stendur í Bíbliuni, so tað sýnist, sum hon stuðlar teirra persónligu áskoðan. Vegleiðing riggar eisini betur, um hon verður givin á rættan hátt. Tá ið vegleiðing er kryddað við vinsemi, er hon lættari at taka ímóti, og tann, sum fær hana, varðveitir sín virðileika. – Kolossebrævið 4:6.
22. Hvussu vilt tú brúka gávuna at tosa?
22 At kunna tosa er av sonnum ein dýrabar gáva frá Gudi. Okkara kærleiki til Jehova eigur at fáa okkum at brúka, ikki misbrúka, hesa gávuna. Latið okkum minnast til, at tað, vit siga, hevur megi – megi at byggja upp ella bróta niður. Tí mugu vit leggja okkum eftir at brúka gávuna, soleiðis sum Jehova ætlaði tað – „til uppbygging“. So fer tað, vit siga, at gleða onnur og hjálpa okkum at verða verandi í kærleika Guds.
^ par. 4 Hebraiska orðið, sum í Orðtøkunum 15:4 er umsett ’rangvørgur’, kann eisini týðast „óreiðiligur, spiltur“.
^ par. 10 Í Bíbliuni hevur orðið „óreinska“ breiðan týdning, sum kann fevna um fleiri ymisk sløg av syndum. Hóast óreinska ikki altíð krevur, at ein dómsnevnd tekur málið upp, kann ein í samkomuni verða útihýstur, um hann heldur fram at fremja grova óreinsku og ikki angrar. – 2 Korintbræv 12:21; Efesusbrævið 4:19; sí „Spørgsmål fra læserne“ í Vagttårnet, 15. juli 2006.


text:
Orð: Friðrik Friðriksson
Týtt: Petur Jacob Sigvardsen
Viðmerking: Týddur 20. mars 1960.
Tú fyri heimi tínum bið!
– við Guds hjálp tað skal standa;
hann sendir tá sítt einglalið
sum vernd mót øllum vanda.
Tann ríka frið frá heim títt fær;
tað einans bønin við sær bar.
Tú fyri heimi tínum bið!
– tað góðsku ber og gleði.
Har vinir binda bond í bøn,
er Gud á teirra vegi;
har sprettur hjartans semja tann,
sum einans bønin heinta kann.
Tú fyri fíggindanum bið!
– tað køvir hatskan loga;
sum ørvur bøn kann skunda sær
og stálhart hjarta sláa.
Hon bræðir tað í kærleika,
sum bønin heintar himli frá.
Tú fyri veikum sálum bið!
– á teirra villu heiðum;
bið Gud, sum valdar hjartanum,
á rættan veg tær leiða!
Hvør kennir bønar mátt og frið
sum frelsarin, ið segði: Bið!
Bið fyri ríki Guds og teim,
sum trúføst børn har stríða!
Tær bønin veitir dirvi, mátt
for sømu søk at líða.
Og verður stríðið hart tær við,
vil bønin veita troyst og frið.
Bið fyri tær! Gud aga teg
við pínslu má á foldum;
hann deyðar tína egnu vild,
– og tú ert í hans hondum.
Straks sælu hann tær gevur her,
– tað bønin einans við sær ber.
Bið fyri bønini, son hon
ei teg frá Gudi leiðir!
Lat altíð hennar mið og mál
tað vera: til Guds heiður!
So lyftist bøn tín foldum frá,
– og hoyrd hon kemur til tín tá.


text:
Í Gøtu ein dag
har hendi eitt undur, ei fyrr var tað sæð:
Tað skramblar sum heglingsæl - luftin var klár
tað ýlur av stormi - tó ei rørdist hár,
klettarnir spreingjast, sum snarljós teir traff.
:,: Øll Gøta var paff. :,:
Ei undur var í:
Í Tróndargjógv undir Borðoyarlíð
lá Tróndur og rembdist, hann spenti so fast,
at Trølkonufingur í liðinum brast,
og Kellingin datt, hon stóð har so trygt,
:,: og Risin fekk gikt :,:
Nú vaknaði við
hin gamli í gjónni og royndi eitt stig,
men tungur var bulur og beinini veik,
tó hvat gjørdi Tróndur tá mátturin sveik?
Hann gandaði Geyta í grøvini lá,
:,: so Geyti stóð hjá. :,:
Teir heilsaðust so.
Hoyr olmussudýrið, mær tørvar eitt boð.
Eg svav her so leingi, eg sigi tær satt,
eg veit ikki hvussu í Føroyum er statt.
Um tingið er sett og um menn lata skatt,
:,: meg lysti at frætt. :,:
Tað gekk so ein tíð,
og Geyti kom aftur í Borðoyarlíð.
"Jú, nógv er at frætta, teir lesa í bók
um Sigmund og teg og um kalvan teg tók.
Í gandi hvør maður í Føroyum er nú
:,: nógv betur enn tú. :,:
Teir sigla í logn,
teir rógva og hava ei árar í ogn.
Teir tosa úr Gøtu og suður í Vág,
úr Føroyum til Hetlands eitt ílatog lá;
hin "rómarski" pávin lá deyður ein dag -
:,: brátt vistu teir tað. :,:
Men fólkið er smátt,
og kvinnurnar detta um miðjuna brátt.
Á høvdinum bera tær fjarðar og gras,
og eg sá ein mann nýta botn, tá hann las.
Á monnum er pannan so høg, at eg sá
:,: hana aftanífrá. :,:
Og alt letur skatt,
og mjøður er bannaður - jú tað er satt.
Tað mesta av jørðini fór undir kong" -
Tá suffaði Tróndur: "So aftur í song! -
Men sig hvat ger tingið. Nú statt ei og bín!"
:,: "Jú, teir selja grýn!" :,:


text:
Orð: Símun av Skarði
Lag: Vísulag (Stígum sterkir)
1. Komið, børn, og berið hoyggj!
Her nýtist bæði sveinur og moyggj!
Síðsti klúkur fór í sátu ígjár,
nú er liðugt at hoyggja í ár.
Fuglar syngja í líðum.
2. Systir ger okkum morgunmat,
gevur okkum kjøt upp í stórafat
og mjólk at drekka omaná
aldri kunna vit betri fá.
3. Vit dreingir fara allir í senn
at binda byrðar sum aðrir menn;
tí vit eru sterkir allir samlir,
hóast vit ikki eru rætt gamlir.
4. Tit gentur, takið leyp á nakka,
so kunna tit aftan á okkum fjakka.
Tit skulu raka hvønn sátustað,
tí ógvuliga nógv er at gera í dag.
Fuglar syngja í líðum.Goym tekstin


text:
Boringin av Bister leitibrunninum í Norskahavinum er byrjað28 April 2015
Faroe Petroleum boðar frá, at nú verður Bister leitibrunnurin í Norskahavinum boraður, sum Faroe eigur 7,5% í. Bister leitimiðið liggur á sama teigi sum Hyme framleiðslueindin, og har Snilehorn fundið varð gjørt í 2013. Eisini liggur teigurin tætt við Njord framleiðslueindina, sum Faroe eisini eigur 7,5% í.
Bora verður eftir kolvetnum í somu jarðarløgum, sum Hyme og Snilehorn keldurnar eru, tí seismiskar kanningar benda á, at Bister leitimiðið líkist hesum báðum keldunum.
Statoil (35%) er fyristøðufelag, og tað verður Transocean Spitzbergen boripallurin, sum verður nýttur til boringina. Hini feløgini, sum luttaka í boringini, eru GDF Suez (20%), E.ON (17.5%), Core Energy (17.5%) og VNG (2.5%). Havdýpið har borað verður er 260 metrar.
Graham Stewart, forstjóri, sigur í viðmerking, at felagið er fegið um, at Bister leitibrunnurin nú verður boraður, sum ein uppfylgingarbrunnur til tað týðandi Snilehorn fundið á sama loyvi og nær við Njord undirstøðukervi. Í komandi mánaðum eisini ætlanin at bora tann fyrra av tveimum uppfylgingarbrunnum á Blink og Boomerang leitimiðunum, ið liggja tætt við stóra Pil fundið (Faroe 25%).
Faroe Petroleum er tað mest virknað felagið í Noregi, sum er skrásett á keypsskálanum í London. Hóast torførar marknaðumstøður, miðjar felagið eftir vøkstri í 2015 við eini boriætlan, ið er fult fíggjað, og sum fær fyrimunir av norsku leitiskattaskipanini.
Fullfíggja tíðindaskriv á enskum sæst á heimasíðu felagsins www.fp.fo


text:
Søga 79: Dániel í leyvubølinum
HYGGA SÍGGJ! Nú er ikki væl vorðið hjá Dánieli. Men hvat — leyvurnar gera honum einki! Hví ikki? Og hvør hevur kastað Dániel niður til allar leyvurnar? Tað mugu vit kanna.
Ein maður ið eitur Darius er nú kongur í Bábylon. Honum dámar Dániel sera væl, tí Dániel er so klókur og vinaligur. Hann ger Dániel til ein av hægstu monnunum í ríkinum. Men tá verða aðrir øvundsjúkir, og teir fara at leggja ráð upp.
Teir fara til Darius kong og siga: ’Kongur, vit eru komnir ásamt um at tú eigur at gera eina lóg um at fólk í 30 dagar ikki mugu biðja til nakran annan enn teg, hvørki til nakran gud ella nakað menniskja. Ein og hvør ið er ólýðin skal kastast fyri leyvurnar.’ Darius veit ikki hví teir vilja hava eina slíka lóg. Men honum dámar hugskotið, og hann letur lógina skriva. Nú ber ikki til at broyta hana.
Dániel frættir um lógina, og hann fer heim at biðja sum hann altíð er vanur. Teir óndu menninir vistu væl at Dániel vildi halda áfram at biðja til Jehova. Nú dámar teimum! Nú kunnu teir fáa beint fyri Dánieli, soleiðis sum teir høvdu ætlað.
Men tá Darius skilur hví teir vildu hava lógina gjørda, verður hann ógvuliga harmur. Hann kann ikki broyta lógina nú, og hann má geva boð um at Dániel skal kastast niður til leyvurnar í hellinum. Men hann sigur við Dániel: ’Eg hopi at Gud tín sum tú dýrkar, vil bjarga tær!’
Darius er so uppskakaður at hann fær ikki sovið um náttina. Um morgunin rennur hann oman til leyvubølið. Tú sært hann standa uppi í erva. Hann rópar: ’Dániel, tú tænari hins livandi Guds! Hevur Gud tín, sum tú dýrkar, verið mentur at bjarga tær undan leyvunum?’
’Gud sendi eingil sín,’ svarar Dániel, ’og læt munnin á leyvunum aftur so tær einki gjørdu mær.’
Kongurin verður ovurhonds glaður. Hann býður at Dániel skal hálast upp úr leyvubølinum. Síðan letur hann teir óndu menninar ið vildu beina fyri Dánieli, kasta fyri leyvurnar. Longu áðrenn teir eru komnir á botn í bølinum leypa leyvurnar á teir og knasa hvørt bein í teimum.
Nú skrivar Darius kongur til øll fólk í ríkinum: ’Eg gevi boð um at øll skulu virða Dániels Gud. Hann ger stór undur. Hann bjargaði Dánieli undan leyvunum.’
Dániel 6:1-28.


text:
Lundar
Lundar (frøðiheiti: Fratercula) eru ein sjófuglaætt ið telur trý sløg, eitt í Atlantshavi: vanligur lundi (Fratercula arctica), og tvey í Kyrrahavi: hornalundi (Fratercula corniculata) og topplundi (Fratercula cirrhata).
Lundar eru umleið 35-40 cm til hæddar, við breiðum nevi, ið gerst sera litríkt í paringstíðini. Føðin er æti, sum lundin kavar eftir. Lundi verpur eittans eggið í lundaholuni, sum hann grevur út í svørðinum, nær við havið. Fjaðurhamurin er svartur, gráur ella hvítur, stundum við gulum fjaðrum í.


text:
Kundi tú hugsað tær at lisið greinina á hesum máli: %%?
OKKARA KRISTNA LÍV OG TÆNASTA – ARBEIÐSHEFTI JULI 2016
LÍVIÐ SUM KRISTIN
Tímatalvur til pionerar
Tímatalvur til pionerar
Skalt tú vera pionerur, mást tú hava eina góða tímaætlan. Gongur tú 18 tímar í boðanini um vikuna, kanst tú vera pionerur – og kortini hava tíð til feriu! Í eini sovorðnari tímaætlan er pláss fyri, at okkurt óvæntað kann henda, eitt nú at tú gerst sjúkur, ella at veðrið er vánaligt. Uppskot eru í tímatalvunum niðanfyri til boðarar, ið arbeiða niðursetta tíð, fulla tíð ella hava ringa heilsu ella lítla orku. Møguliga ber tað til at gera nakrar broytingar í húskinum, so ein av tykkum kann byrja sum pionerur í september. Tit kunnu kanska tosa um tað, næstu ferð tit hava teokratiskt familjukvøld.


text:
Fyri stuttum gav forlagið í útlegd, Eksil, tríggjar bøkur út. Eg fari ikki her, at umrøða allar bøkurnar. Eg fari her at taka fram yrkingasavnið, Ravnar á ljóðleysum flogi – yrkingar úr uppgonginii, eftir Sissal Kampmann. Beiggi Sissal, Ludvík Breckmann, hevur teknað permuna.
Yrkjarar eru ein lítil skari, ja, kanska ein doyggjandi rasa her á landi. Líka veit eg. Um vit hyggja eini tjúgu ár aftur í tíðina, so eru ikki nógvir yrkjarar, ið hava givið meir enn eitt savn út. Fleiri eru, sum hava givið út eittans savnið, fyri síðani at hvørva í gloymskunnar grugg. Tí er tað so frískligt at fáa eitt slíkt savn í hondina, sum Sissal hevur skrivað, tí at hetta bendir á, at fleiri søvn fara at koma frá hennara hond. Vónandi.
Sissal Kampmann hevur havt nakrar av yrkingunum við í Vencli. Tær hava verið væl móttiknar av lesarum og ummælarum.
Sum heitið sigur, so er talan um heimligar yrkingar. Ikki bara heimligar, men yrkingar, ið antin siga okkurt um at fara ella at koma. At flyta. At kenna seg heima. At kenna seg óynsktan. At kenna seg neyðtiknan. At kenna seg ófulkomnan. At kenna avmakt. At kenna gleði. Allar hesar kenslurnar, sum hava verið lýstar fleiri ferðir fyrr. Íðan, hvat er so gott við yrkingasavninum? Jú, tað er mátin tað verður sagt. Savnið er ein darrandi strongur av gerandisligum groteskleika í lýriskum hami.
Vit fylgja einum ógvuliga sjónligum og menniskjaligum eg-persóni, ið leggur sínar egnu gullgøtur, men varnast, at gøturnar ikki altíð glitra sum gullið. Ein uppgongd ella ein trappa hevur nógv at siga fyri eitt rúm. Tað er gjøgnum hesar, at tú kemur til á frá rúminum. Gjøgnum hesar, at alt verður borið til og frá. “Uppgongd” er eisini eitt positivt orð, ið bendir á eina ávísa framgongd.
Sjálvandi er onki savn lýtaleyst. Heldur ikki hetta. Í støðum kundi verið lúkað eitt sindur út. Óneyðug orð sníkja seg inn í setningar. Sum hesin: sum bert hin mest vandamesti er tað. Her kundi staðið: sum bert hin vandamesti er. Eisini kundi onkur yrkingin verið stytt eitt sindur.
Mær dámar serstakliga væl heildina. Hetta næstan Woolfska skrivingarlagið, har setningar og yrkingar bróta sum smáar bárur inn og út úr rúmum og upp og niður gongir og aftur og fram í bussum, er tað, sum gevur júst hesum yrkingasavninum nakað serligt. Eisini, at yrkingasavnið er ein væl samanskrúva svita, ger savnið til nakað serligt í føroyskum skaldskapi.
Nógvar yrkginar eru heilt góðar, men skal eg taka eina fram her, so má eg nevna yrkingina á blaðsíðu 25-27. Fyrsta lesiupplivingin var gásahúð. Næsta var ein øgilig kensla av avmakt. Triðja var ein samkensla við eg-persnóinum, ið stríðist við seg sjálvan. Lat meg lata teg lata sálina hjá mær renna / sum saftina úr einari appilsin. Hetta er mergurin í yrkingini. Orðingin: Lat meg lata teg gongur aftur. Hetta ger, at øll verða snýtt. Lesarin, eg-persónurin og triði persónurin í yrkingini. Eg-persónurin hevur maktina við at lata onnur hava maktina á sær. Sjálvandi gongur tað ikki í longdini.
Annað evnið er heimlongsul. Heimið í Føroyum og heimið í útlegdini. Bygdin og býurin. Gulir bussar og bláir bussar. Øll hesi hava eyðkenni av at tú antin er heima ella burturi. Og tá ið til stykkis kemur, so eru vit ikki øðrvísi enn seinastu reglurnar í savninum: meðan havfuglurin stoytti seg við ferð / niður í / glampandi / blágráa havið / fyri síðani at koma upp aftur / borin til lívið av nýggjum. Vit eru ikki annað enn andarhaldið, vit eru undir vatni.
OMR


text:
Tíðindaskriv frá Svimjisambandi Føroya
Á eykaaðalfundi í Svimjisambandinum leygardagin 29. august varð Rókur í Jákupsstovu, av Toftum, valdur til næstformann í Svimjisambandinum. Regluligi aðalfundurin tann 23. mai í ár avgjørdi at eykaaðalfundur skuldi haldast 29. august. Hesin fundur skuldi velja nýggjan næstformann og viðgera eitt uppskot til reglugerð fyri stuðulsavtalur.
Fundurin var hildin í ÍSF-húsinum og vóru 6 av 7 svimjifeløgum umboðaði. Eitt uppskot var til næstformann og varð Rókur í Jákupsstovu sostatt valdur til næstformann við lógvabrestum, í starvsnevndini sita nú: Jon Hestoy, formaður, Rókur í Jákupsstovu, næstformaður, Jórun Eið Johannesen, skrivari, Palli Eysturberg og Andrea Eldevig. Til varalim í starvsnevndini var Sørin Djurhuus úr Gøtu valdur. Eisini varð dómsnevndin afturvald og eru limirnir: Poul Nolsøe, Poul Poulsen og Hanna Jøkladal afturvald.
Uppskot um reglugerð til stuðulssavtalurn varð lagt fyri fundin og dúgliga varð kjakast um hvussu henda reglugerð skal skipast, fundurin samdust um at starvsnevndin arbeiðir víðari við hesum uppskoti.
At enda var kunnað um avbjóðingar, ið liggja fyri framman. Í ætlanunum hjá Svimjisambandinum fyri heystið liggja venjingarlegur, bæði fyri NUM/NJM liðið og landsliðið. Landsdystur Føroyar-Ísland, luttøka í World-cup kappingum í Moskva, Stockholm og Berlin, Norðurlendskt Juniormeistaraskap í Bergen og Evropeikst Meistarakapping í stuttum hyli í Istanbul.
Eisini varð kunnað um nýggja kalendarskipan, ið nú er virkin hjá Svimjisambandinum, eins og nýggj fráboðanarskipan fyri metum.
Heilsan
Jon Hestoy


text:
Danskt mál
Danskt mál er málið í Danmark. Danskt er móðurmál hjá um 5.300.000 fólkum, harav um 5.000.000 í Danmark, um 8.000 í Grønlandi og um 2.500 í Føroyum. Danskt er eitt av germansku málunum. Av tí at Føroyar í fleiri hundrað ár hava verið í ríkisfelagsskapi við Danmark, hevur danskt mál altíð havt sterka støðu her hjá okkum. Danskt var lógarmál, kirkjumál og skúlamál langt upp í 20. øld. Serliga sterka støðu hevði danskt í høvuðsstaðnum, Havnini, har tað fínara fólkið búði, embætismenn, konslar og keypmenn. Børnini úr hesum umhvørvi við nógvum blandingsgiftum tosaðu danskt, summi teirra høvdu beinleiðis danskt sum móðurmál. Danskt er tryggjað í heimastýrislógini, har tað stendur at lesa, at: "Føroyskt verður viðurkent sum høvuðsmál, men danskt skal lærast væl og virðiliga, og danskt kann eins væl og føroyskt nýtast í almennum viðurskiftum". Við øðrum hevur danskt serstøðu millum fremmandamálini, sum verða lærd í fólkaskúlanum í Føroyum.


text:
Orkestur
Orkestur eru ikki bara hissini ljóðføri, sum savnað eru saman. Neyvt er ætlað, hvussu tey ymsu ljóðførissløgini eru sett saman. Hvør hevur sín lítla ella stóra leiklut, tá ið tónleikur verður spældur. Ongantíð spæla so nógvir tónleikarar saman sum í symfoniorkestri. Í symfoniorkestri eru vanliga 90 tónleikarar. Ljóðførini eru skipað í fýra høvuðsflokkar: Streingjaljóðføri, træblásarar, messingarblásarar og slagtól. Áður vóru orkestrini leysligari skipað. Tá spældu tónleikarar á teimum ljóðførum, teir áttu sjálvir ella høvdu fyri hond. Men tónaskøld í 18. øld vildu hava vissu fyri, at teirra tónleikur varð ikki øðrvísi spældur, enn hann var ætlaður. Tí viðmerktu teir á nótablaðnum tað, sum hvørt ljóðføri sær skuldi spæla. Tíðliga í 20. øld høvdu symfoniorkestrini ment seg til tað, tey nú eru.
Mangir stórbýir í bæði Evropa, Russlandi og USA høvdu - og hava enn - síni egnu symfoniorkestur. Mæt tónaskøld sum Ludwig van Beethoven og Wolfgang Amadeus Mozart skrivaðu mikil orkesturverk, nevnd symfoniir. Symfoniorkestrini eita eftir hesum tónleikinum, men tey spæla eins væl annan klassiskan tónleik og lættari tónleik við. Tann, ið stjórnar orkestrinum, vísir stevið við handarkeipum ella taktstavi, so orkestrið sær, hvussu stevið skal vera. Orkesturleiðarin stjórnar orkestrinum øðrvísi, enn til dømis løgreglan stýrir ferðsluni. Hann setur dám á tónleikin, at hvør framførsla skal vera minnilig. T.d. Arturo Toscanini (1867-1957) dugdi sera væl at gera tónleikin livandi.


text:
Danilo Türk
Danilo Türk (føddur 19. februar 1952 í Slovenia) var forseti í Slovenia frá desember 2007 og desember 2012. Hann er útbúgvin løgfrøðingur og hevur starvast sum diplomatur. Í 2014 starvaðist hann sum gesta professari í lóg á Columbia University í New York City. Hann var føddur í Maribor, pápin doyði tá hann var smádrongur. Í 1971 fór hann at lesa løgfrøði í Lærda Háskúlanum í Ljubljana. Hann skrivaði høvuðsuppgávuna um rættindi hjá minnilutum, hann tók prógv frá Lærda Háskúlanum í Beograd. Hann var ein av rithøvundunum handan kapitlið um mannarættindi í grundlógini hjá Slovenia í 1991. Frá 1992 to 2000 var hann umboð Slovenias í Sameindum Tjóðum. Frá 1998 til 99 var hann formaður fyri Trygdarráð ST. Í 2007 varð hann valdur til forseta í Slovenia og gjørdist hann triði forsetin í landinum.


text:
Dalarnas län
Dalarnas län er ein sýsla í Svøríki. Í vestri hevur Dalarnas län mark við Noreg, í norðri við Jämtlands län, í ein landnyrðing og móti eystri við Gävleborgs län, í suðri víð Värmlands län, Örebro län og Västmanlands län. Dalarnas län varð stovnað í 1647. Høvuðsstaðurin í Dalarnas län er Falun.
Dalarnas län hevði 278.465 íbúgvar í 2014 og er 30.222,6 km² til víddar.
Kommunur[rætta | rætta wikitekst]
- Avesta kommuna
- Borlänge kommuna
- Falu kommuna
- Gagnefs kommuna
- Hedemora kommuna
- Leksands kommuna
- Ludvika kommuna
- Malung-Sälens kommuna
- Mora kommuna
- Orsa kommuna
- Rättviks kommuna
- Smedjebackens kommuna
- Säters kommuna
- Vansbro kommuna
- Älvdalens kommuna


text:
Barnavanlukkutrygging
So skjótt nalvastrongurin er kliptur, byrjar ein tann størsta uppgávan, vit eru sett til. Barnið hevur brúk fyri allari umsorgan, vit yvirhøvur kunnu geva tí. Tað inniber eisini, at vit eiga at tryggja okkum ímóti tí óvæntaða.
Ein Barnavanlukkutrygging fevnir um skaðar, sum børn fáa av vanlukku. Eitt nú kann nevnast likamsskaðar av ymiskum slag, tannskaði, beinleiðis fylgjur av barnalamni og meningitis, avlamni o.s.fr. Les meira um hvørjar skaðaorsøkir eru umfataðar av tryggingini í okkara treytum.
Tryggingin er galdandi alt samdøgrið og er ætlað børnum í aldrinum 0 til 18 ár, soleiðis, at tú og barn títt kunnu kenna tykkum trygg skuldi tað óhugsandi hent.
Tekna tryggingina hjá okkum
Ynskir tú at tekna tryggingina, ella hevur spurningar, ert tú altíð vælkomin at seta teg í samband við okkum. Vit mæla eisini til, at tú lesur okkara treytir og upplýsingartilfar annars.
-
Les um, hvar Barnavanlukkutryggingin er galdandi
Vanlukkutryggingin tekur við allastaðni í Føroyum, Danmark og Grønlandi. Somuleiðis tekur tryggingin við í upp til trý ár í Evropu og í upp til eitt ár aðrastaðni í heiminum.
-
Les um tannskaðar
Ein tannskaði kann vera sera dýrur. Hetta kemur ofta óvart á foreldur, tá skaðin hendir. Barnavanlukkutryggingin kann veita endurgjald – eisini um tannskaðarnir ikki vísa seg fyrr enn nógv ár seinni (upp til 25 ára aldur). Vit gjalda fyri rímiligar útreiðslur til tannviðgerð, sum er neyðug aftaná eina vanlukku.
-
Les um heilsuváttan
Um barnið ikki er fullkomiliga frísk/ur, so er neyðugt at útfylla heilsuváttan.
Áðrenn vanlukkutrygging kann teknast, skal hetta upplýsast okkum. Upplýsingarnar verða handfarnar í trúnaði. Í førum har ivamál eru viðvíkjandi heilsuváttanini, kemur tryggingin ikki í gildi, fyrr enn upplýsingarnar eru kannaðar av lækna og góðkendar av okkum. Tak umsóknina niður sum PDF her.
-
Les um undantøk
Ein skaði skal henda brádliga. Sostatt liggur sjúka uttan fyri tað, sum tryggingin fevnir um. Vanlukkutilburðir, sum standast av sjúku, fella eisini uttanfyri. Harafturat skal vanlukkan hava likamsskaða við sær. Tað er ikki nóg mikið, at tú kennir teg illa fyri eftir eina vanlukku fyri at fáa endurgjald.
Við deyða skal vanlukkan vera ein beinleiðis orsøk.
-
Les um flyting og váðabroyting
Vit skulu hava boð beinanvegin, um tú flytur bústað.
-
Dømi um avlamisstig
Gev gætur: Á lámi verður vinstra mett sum høgra og høgra sum vinstra.


text:
Fetlar
Fetlar er ein av Norðoyggjunum í Hetlandi, tann triðstørsta av teimum. Hon er uml. 41 km² til støddar og í 2001 vóru íbúgvarnir 86 í tali.
Navnið er helst av piktiskum uppruna, men kann eisini vera norrønt "Fetaland" í týdninginum "fitilendi". Í einum dokumenti frá 1490 er oyggin nevnd "Fötilør", sipandi til at oyggin (sum nærum er í tveimum) er bundin saman av einum "fetli".
Hægsta punktið á oynni er Vord Hill (før. Varðaheygur) 158 m. Størsta bygdin ið er Houbie liggur sunnanvert á oynni.
Ferjusamband er frá Hamars Ness á Fetlar til Gutcher á Yell og til Belmont á Unst.
Miðskeiðis á oynni er flogvøllur.


text:
Eg skal biðja um frí til børnini, hvussu skal eg boða skúlanum frá?
Flokslærarin kann geva einum næmingi frí upp til tveir dagar. Er talan um longri tíðarskeið enn tað, skalt tú skriva eitt teldubræv til skúlastjóran, har tú greiðir frá, hví og hvussu leingi næmingurin skal hava frí. Fær næmingurin frí longri enn tveir dagar samskipar flokslærarin eitt sett av skúlatingum, ið næmingurin fær við sær frídagarnar.
Barnið hjá mær skal byrja í skúlanum, hvussu geri eg?
Tá næmingar verða innskrivaðir, eigur flytingarblað at fylgja við. Flytingarblaðið skal sendast av skúlanum, ið barnið gekk á til okkara skúla. Tá flytingarblaðið er komið, skipar leiðslan saman við nýggja flokslæraranum fyri fundi fyri foreldrum/verja og næmingi. Á ella eftir fundin verður avgjørt nær næmingurin byrjar og hvar hann skal møta.
Barnið hjá mær skal gevast í skúlanum, hvussu geri eg?
Um barnið flytur í annan skúla, skal skúlin hava boð um, nær ætlanin er at flyta. Skúlin sendir síðani í góðari tíð flytingarblað og møguliga eitt avrit av næmingamappuni til nýggja skúlan. Tá móttøkuskúlin váttar fyri okkara skúla at tey hava innskrivað næmingin verður hann samstundis útskrivaður hiðani.


text:
Áhugin at seta búgv í Sunda kommunu er stórur. Fermetraprísurin fyri nýggj grundstykki í Hósvík, Hvalvík, Streymnesi, Langasandi, Norðskála, Oyri og Oyrarbakka er ásettur at vera 200 kr. fyri fermeturin. Í Saksun, Haldórsvík, Tjørnuvík og við Gjógv er prísurin 135 kr. fermeturin.
Umsóknir um grundstykki skulu latast kommununi skrivliga. Eisini ber til at fylla út umsóknina beinleiðis á heimasíðuni her.
Hesi víst í yvirlitinum niðanfyri eru tøk. Afturat prísinum fyri hvørt grundstykki verður roknað eitt serligt gjald, sum er fimm túsund krónur, til tær útreiðslur, ið standast av útgrevstri í kommununi.
Privat stykkir til sølu:
Fyrivarni má takast fyri at privatu stykkini kunnu vera seld. Ert tú áhugað/ur í einum stykki, send ein teldupost til sunda@sunda.fo
Listin er dagførdur í januar 2017.


text:
Ein gerðandisdagur í Dímun
Ofta verða vit spurd, hvussu okkara gerðandisdagur sær út. Ofta hava vit svarað aftur, at grundleggjandi hava vit helst ein gerðandisdag, ið likist gerðandisdøgun hjá flest øðrum.
Vit byrja dagin ávíst tíðspunkt eins og flest onnur. Hava gerðandisligar uppgávur, t.v.s. at børnini skulu koma í skúla, máltíðir skulu fyrireikast, húsini skulu haldast o.s.fr.
Árstíðin og ikki minst veðri, avgerða í stóran mun, hvat vit ítøkiliga takast við. Tó snúgva uppgávurnar seg fyrst og fremst um røkt av kríatúrunum -seyðinum og neytunum.
Vit siga ofta, at okkara ár byrjar um várið við lembingini. Fyrstu tíðina er avbjóðingin at fylgja væl við, hvussu seyðurin hevur tað.
Seinni á summrinum er avgerðandi at venja seyðin væl, soleiðis at hann er lættur at samla og reka til húsar.
Nakað av ferðafólki vitjar út í oynna á sumri. Hetta eru serliga dagstúrar við báti. Vit fylgja fólki upp og niður í Kleivini, og bjóða kaffi til gestirnar.
Lombini skulu markast og hava heilivág, umframt at ærnar skulu roytast.
Gras skal fáast til høldar seinast á summri.
Í Septembur byrja vit við neyta slátri. Vit slátra árliga einar seks til átta ungtarvar.
Hálvan septembur byrja vit seyðaslátri. Tað tekur okkum einar fimm til seks vikur at fletta seyðin, eini 400-450 seyðir. Hetta er helst tann strævnasta tíðin á garðinum, men samstundis eisni sera spennandi, tí her sæst endaliga úrskurðurin av øllum árinum. Nógv fólk vitja út til okkara hesa árstíð, fyri at luttaka og hjálpa okkum við arbeiðnum.
Um veturin fer nógv av okkara tíð til, umframt viðlíkahald av bygningum, til at garva seyðaskinn. Við garva eini 400 – 500 skinn árliga.
Áðrenn lembing verður seyðurin rikin til húsar og fær neyðugan heiluvág, soleiðis at hann er klárur til lembing.


text:
Jóhann Lützen, Jóannes Skorheim og Palli Skorheim hava keypt Norðlýsið. Jóhann Lützen er høvuðseigari, og hann verður stjóri í felagnum, sum eigur Norðlýsið.
- Hetta er ein veldiga spennandi avbjóðing, sum eg gleði meg at fara í gongd við, segði Jóhann Lützen í gjárkvøldið, tá sølan var avgreidd.
Les eisini
Michelin-stjørnan hjá KOKS er ein gyltur møguleiki hjá øðrum matstovum í Føroyum, sum eisini fara at kenna ágóðan av viðurkenningini hjá KOKS
Tíðindi
Posta fer at hækka prísin á blaðútberingin, men enn er ikki greitt, hvussu nógv. Tað váttar Joel undir Leitinum, stjóri.
Hækkar Posta prísin á blaðútberingini, verður tað banin hjá føroysku bløðunum, sum vit kenna tey, sigur formaðurin í Føroya Blaðútgevarafelag
Where I Am er ikki eitt veruligt vinnaralag, heldur Kári Jacobsen, tónleikari
Tað sigur Magnus Hansen, arkitektur, um nýggja innkomuvegin, sum ætlanin er at gera í sambandi við Eysturoyartunnilin


text:
Lisboa
Lisboa er høvuðsstaður og størsti býur í Portugal. Á føroyskum verður býurin ofta nevndur Lissabon, men hetta er týska heitið fyri býin, eins og vit nevna København Keypmannahavn, og eingilskmenn nevna Firenze Florence.
Í 1755 var ein stórur jarðskjálvti, sum legði miðbýin í oyði. Í kontrast til gomlu sjarmerandi og labyrintisku býarpartarnar Alfama og Bairro Alto, sum liggja ávikavist eystan- og vestanfyri er miðbýurin Baixa merktur av neyvari býarplanlegging, stásiligum bygningum og beinum linjum og vinklum. Lissabon var stórur og ríkur strandabýur. Eftir jarðskjálvtan tók tað mong ár at byggja býin uppaftur til tað, hann áður var.
Innihaldsyvirlit
Jarðskjálvti í Lissabon[rætta | rætta wikitekst]
Jarðskjálvtin í portugisiska høvuðsstaðnum Lissabon í 1775 var versta náttúruvanlukka í Evropa í 18. øld. Ímeðan túsundtals fólk vóru savnað til messu í kirkjunum allahalgannadag, fóru ógvisligir skjálvtar um býin í 15 ræðuligar minuttir. Tveir triðingar av øllum húsum, stórum og smáum, toftunum. Pombal stóð á odda fyri endurreisingini. Hann nýtti gull og silvur úr ríka portugisiska hjálandinum Brasil at fíggja arbeiðið við.
Jarðskjálvtin í Lissabon gjørdi, at fyrst dró alt vatnið út úr Tejoá. So kom ein øgilig flóðalda niðan ígjøgnum ánna og legði inn yvir forstaðirnar. Í nógvar dagar eftir skjálvtan var ymsastaðni eldur í býnum.
Alfama[rætta | rætta wikitekst]
Elsta økið í býnum, har tú framvegis finnur miðaldarlig pláss og pláss, ið eru ávirkað av arabunum. Í gomlum døgum var Alfama økið, har tey fínu fólkini búðu, men eftir jarðskjálvtan í 1755 gjørdist tað arbeiðarakvarter. Nógvar gøtur eru so smalar, at bilar fáa ikki koyrt, og aðrastaðni er bilkoyring ómøgulig, av tí at brøttu gøturnar gjørdar til trappur.
Eyðkendi sangstílurin fado hevur sín uppruna í Alfama; klagandi sangurin er ofta um saknaðar ella sjólátnar sjómenn, sum sum vera man ofta búðu í hesum arbeiðarakvarterinum, og í Mouraria, ið nú er so samansmeltað við Alfama, at ilt er at siga, hvar annar býlingurin endar, og hin byrjar.
Tað er í Alfama, tú finnur miðaldarborgina Castelo de São Jorge og vøkru kirkjuna Graça.
Bairro Alto[rætta | rætta wikitekst]
Bairro Alto (navnið merkir "høgi býlingurin") er eins lokkanetkent og Alfama. Men har Alfama er arbeiðarakvarter burturav, er Bairro Alto eitt bohemekvarter, har tey ungu og kulu búgva og hittast. Her yður í hippum handlum og lekrum matstovum, og hetta er eisini staðið, har fólk hittast fyri at fara í býin á smáu barrunum og spælistøðunum. Eitt vanligt vikuskiftiskvøld kunnu gøturnar vera eins pakkaðar við vælhýrdum fólki og havnargøtur á Ólavsøku.
Chiado[rætta | rætta wikitekst]
Bairro Alto er samansmeltað við fínara økið Chiado, sum er úrslitið av endurbygging í 18. øld. Frá Chiado ber til at fara við elevatorinum Elevador de Santa Justa niður til Baixa (navnið merkir "lágt"). Elevatorurin er partur av almenna flutninginum í býnum.
Baixa[rætta | rætta wikitekst]
Keldur[rætta | rætta wikitekst]
- Hole, Abigail og Charlotte Beech: Portugal. Lonely Planet (2005)
- Jalser, Nina: Turen går til Lissabon. Politiken (2002)


text:
Skrivstovur og rundvísingar
Tú ert hjartaliga vælkomin at fáa eina rundvísing á okkara skrivstovum og prentsmiðjum. Finn adressurnar og vita, nær rundvísingar eru.
Bretland
Watch Tower
The Ridgeway
LONDON
NW7 1RN
ENGLAND
+44 20 8906 2211
Rundvísingar
Mánadag til fríggjadag
8.00 til 11.00 og 13.00 til 16.00. Rundvísingar byrja hvønn tíma.
Longd: 1 tími og 30 minuttir
Vert at vita
Hvørt ár verða meira enn 200 milliónir bløð og hefti prentað og send til 100 lond kring heimin. Rundvísingin fevnir um eina søguliga framsýning: „Bíblian í Bretlandi.“


text:
Tíðindaskriv
17.02.2017 - 13:50
Tíðindi > Vinna & Tøkni > Samskifti
Tór Verland Johansen er settur sum viðstjóri á Sansum og fer frameftir at mynda stjórnina saman við Lenu L. Mohr, sum hevur verið stjóri á Sansum seinastu 10 árini. Samstundis eru eigaraviðurskiftini broytt soleiðis, at Tór Verland Johansen nú er parteigari saman við Lenu L. Mohr, Boga Henriksen og Eyðnu Simonsen.
Tór Verland Johansen hevur seinastu 4 árini starvast sum kundastjóri á Sansum. Áður hevur Tór Verland starvast sum marknaðarleiðari hjá BankNordik, ráðgevi á Sansum og kunningarleiðari í Tórshavnar kommunu.
- Tað er ein styrking av Sansum, at Tór Verland er vorðin viðstjóri og parteigari. Hann eigur stóran lut í góðu úrslitunum og viðurkenningunum, Sansir hava fingið seinastu árini. Eg gleði meg til samstarvið við Tór Verland. Vit eru eitt gott og sterkt toymi og okkara uppgáva verður framhaldandi at tryggja góðu gongdina og at menna fyritøkuna saman við okkara dugnaligu starvsfólkum, sigur Lena L. Mohr.
Sansir veita marknaðarføring og samskifti á øllum miðlum og arbeiða við virkissamleika, branding og marketing. Sansir geva eisini út blaðið Kvinna og bóklingin Faroe Islands Tourist Guide á trimum málum. Á Sansum starvast 13 fólk.


text:
Allar útbúgvingar
Vil tú lesa sosial-ráðgeva sum fjarlesandi?
Stórur áhugi er í at lesa sosial-ráðgeva sum fjarlesandi. Av somu orsøk verður nú arbeitt við møguleikanum at hava ein heilan flokk av sosial-ráðgeva lesandi sum fjarlesandi á Fjarlestardeplinum.
Próvtøka á Fjarlestrardeplinum
Í hesum døgum eru fyrstu próvtøkurnar hjá námsfrøðingunum, sum eru fjarlesandi umvegis Fjarlestrardepilin.
Eftirútbúgving: Sosial inklusión
UCC Nord og UCC København bjóða eftirútbúgvingar til pedagogar og lærarar og onnur áhugaði í Føroyum. Ein av hesum eftirútbúgvingum er Sosial inklusión.
Nýggjur kapittul í føroyskari útbúgvingarsøgu á Fjarlestrardeplinum í Vági
Fyrst í komandi ári byrjar nýggjur kapittul í føroyskari útbúgvingarsøgu, tá fyrsti flokkurin av námsfrøðilesandi byrjar á Fjarlestrardeplinum í Vági. Lesandi úr øllum landinum eru sloppin inn á útbúgvingina, sum byrjar fyrstu viku í februar í 2016.
Umsóknarfreistin til pedagogútbúgvingina er 29. okt. og til Merit-útbúgvingina 1. nov.
Umsóknarfreistirnar til pedagogútbúgvingarnar á Fjarlestrardeplinum eru í dag, 29. okt. (áðrenn midnátt)., og sunnudag 1. nov. (áðrenn midnátt).


text:
Nú ber til at søkja inn á miðnámsútbúgvingarnar við talgildum umsóknarblaði, sum virkar saman við dátugrunni, sum skúlar skráseta støðu- og próvmet í. Brúkar tín skúli dátugrunnin, heintar skipanin sjálv persónsupplýsingar, støðu- og próvmet fram í umsóknarblaðið.
Far inn á talgilda umsóknarblaðið her: www.innskriving.fo. Leiðbeining sæst á heimasíðuni.
Til ber eisini at søkja við pappírsútgávuni, sum kann heintast her:
Umsóknarfreistin er 15. mars 2016
Miðnámsútbúgvingar eru vanliga ætlaðar teimum, sum eru 16–19 ára gomul, men undantøk eru (fyrireikingarbreytin er eisini fyri vaksin). Miðnámsútbúgvingarnar verða vanliga flokkaðar í tær gymnasialu og tær yrkisligu miðnámsútbúgvingarnar.
Gymnasialu miðnámsútbúgvingarnar kunnu verða tiknar á 6 ymiskum breytum.
Yrkisligu miðnámútbúgvingarnar verða vanliga flokkaðar í tær tøkniligu og tær handilsligu. Tær tøkniligu kunnu verða tiknar í Klaksvík og í Tórshavn (teknisku skúlarnir) og tær handilsligu á Kambsdali og í Tórshavn (handilsskúlarnir).
Møguleiki er at taka tannklinikkatsøðingarútbúgving í Føroyum og, sum varir 3 ár. Hendan tannklinikkatstøðinga útbúgvingin er ikki fyriskipað og góðkend av Mentamálaráðnum.
Tannklinikkatstøðingaútbúgving er skipað sum førleikagevandi skeið í trimum eindum, hvør við sínari roynd. Skeiðið er privat og fyriskipað av Føroya Tannlæknafelag fyri tannklinikk-atstøðinga-lærlingar, sum arbeiða hjá limum tannlæknafelagsins. Útbúgvingin er skipað sum vikuskiftisskeið í verkligu lærutíðini.


text: 15. apríl 2005 legði Hallbera West fram úrslit úr høvuðsuppgávu síni við heitinum "Demokrati og medborgaraskapur í Føroyum". Framløgan snúði seg um, hvønn týdning støðan hjá borgaranum hevur fyri eitt nýmótans demokratiskt samfelag. Í hesum sambandi vórðu úrslit frá einari Gallup kanning í Føroyum løgd fram. Kanningin varð gjørd í juni 2004, har 500 føroyingar vóru spurdir spurningar um ávíkavist politiskan áhuga, demokratiska luttøku, politiskt álit og demokratiskan samleika. Tað áhugaverda við kanningini var, at ein sonevnd medborgaraskapskanning ikki áður er gjørd í Føroyum. Í eitt nú Danmark, Noregi og Svøríki verða tílíkar kanningar gjørdar javnan, og vórðu føroysku úrslitini tískil samanborin við hini norðurlendsku úrslitini. Talan er sostatt um nýtt tilfar viðvíkjandi einum so týdningarmiklum evni sum støðuni hjá borgaranum í føroyska samfelagnum.


text:
Reglur um løgir í hondviðføri
Strangar reglur er um løgir (veskur), ið ferðandi mugu hava í hondviðførinum, tá farið verður á flog. Reglurnar umfata ikki tað innskrivaða viðførið.
EU hevur samtykt reglur, ið avmarka nøgdina av løgi, sum ferðafólk kunnu hava við sær í hondviðførinum, tá farið verður á flog. Reglurnar eru galdandi fyri øll ferðafólk, ið fara úr EU-floghavnum. EU-samtyktin av reglunum skal síggjast í ljósinum av støðuni í London 10. august 2006, tá bretskir myndugleikar avdúkaðu ætlanir um at sprongja flogfør í luftina við flótandi spreingiløgi.
Reglurnar merkja, at tað í framtíðini einans er loyvt at hava við sær smærri nøgdir av løgi og flótandi evnum í hondviðførinum. Samstundis verður nú kravt, at ferðafólk skullu úr yvirklæðum og taka farteldur og størri elektronik úr taskuni áðrenn farið verður gjøgnum trygdareftirlitið.
Loyvt at hava við:
Tá viðførið verður pakkað:
Í hondviðførinum er einans loyvt at hava við sær løgir ella flótandi evnir í ílati, sum i mesta lagi kan rúma 100 millilitrar (ein decilitur)
Tað er loyvt at hava meiri enn eitt ílat í hondviðførinum, tó ikki fleiri enn rúmast í einum gjøgnumskygdum 1-liturs posa, ið kann latast upp og aftur.
Í floghavnini:
Tann ferðandi skal í trygdareftirlitinum vísa tey íløt, ið tann ferðandi hevur við sær og sum rúma løgir og líknandi evnir.
Farast skal úr yvirklæðum (jakka, frakka o.l.), tí hetta skal gjøgnumlýsast fyri seg. Yvirklæðir skullu leggjast á viðførisbandið, áðrenn tann ferðandi fer gjøgnum trygdareftirlitið.
-
Eru størri elektronisk útgerð ? t.d. fartelda ? í hondviðførinum, skal henda eisini gjøgnumlýsast fyri seg, og skal tí takast úr taskuni og leggjast á viðførisbandið áðrenn tann ferðandi fer gjøgnum trygdareftirlitið.
-
Nýggju reglurnar koma í gildi mánadagin 6. novembur 2006 og galda í øllum floghavnum í EU, Noregi, Íslandi og Sveis. Somu reglur eru eisini galdandi fyri Vága Floghavn.
Løgir og líknandi evnir
Tá EU-reglurnar nevna løgir, gelé og líknandi evnir, fevnir hetta um annað og meira enn vatn og leskidrykkir. M.a. er talan um:
-
Løgir sum t.d. vatn, djús, saft, súpan og sirup
-
Luktilsi, rakisprit, kølnarvatn o.l.
-
Lutvíst flótandi evnir sum t.d. hársápa og tannkrem
-
Oljur og kremir, t.d. handsmyrsl ella sólkrem
-
Innihald í trýstíløtum, t.d. deodorantur, rakiskúm o.l.
-
Blandingar av føstum og flótandi evnum
Løgir og líknandi evnir mugu, smbrt. EU-reglunum, einans havast við í hondviðførinum í íløtum, sum í mesta lagi kunnu rúma 100 millilitrar (ein decilitur). Tað er tí av týdningi, at hin ferðandi, longu áðrenn farið verður heiman, tryggjar sær, at løgir og líknandi evnir í størst møguligan mun er lagt í ta innskrivaða viðførið (kuffertið).
Undantøk
Ávísir løgir og líknandi evnir eru undantikin frá EU-reglunum. Talan er m.a. um pinkubarna mat, heilivág o.a., sum loyvt er at hava við sær til brúk á flogferðini í størri nøgdum enn 100 millilitrar. Legg til merkis, at trygdarvørarnir kunnu krevja prógv fyri sanngildi av løginum.
Tað er framvegis møguligt at hava við sær løgir og líknandi evnir, ið eru keypt eftir at farið er gjøgnum trygdareftirlitið, um:
-
Tað er keypt í einum handli, har fráferðarkort verður víst (t.d. tollfríar sølur)
-
Tað er keypt umborð á einum flogfari hjá einum EU-flogfelag
Omanfyri nevndu vørur skullu tó goymast í einum innsiglaðum posa líka til ferðamálið.
Sjá annars Løgir í hondviðføri >>


text:
Leygarkvøldið 25. og sunnukvøldið 26. februar verður skipað fyri evangeliskum møtum í Dansifrøi í Havn.
Sangluttøka:
Heini Lutzen
Bárur Tindskarð
Svein í Prestgarði
Eyðun Jacobsen
M.C. Restorff
Ebenezerkórið
Til felagssangin koma Harmonikuvinirnir at spæla.
Svenning av Lofti og aðrir tala.
Øll eru hjartaliga vælkomin.
Kelda og kunning: TeenStreet Føroyar
Teenstreet ráðstevna við Josh og Debs Walker o.ø. (USA), verður í Føroyum 24.-26. februar 2017.
Josh og Debs hava í nógv ár verið høvuðstalarar á Teenstreet og nú hevur tað eydnast at fingið tey til Føroyar, soleiðis at tey kunnu vitja í Føroyum, síðsta vikuskiftið í februar 2017.
Tiltakið verður í Bylgjuni, Mýravegur 12, Runavík.
Skrá:
Fríggjakvøld OG Leygarkvøld
Kl 21:00 Møti við Josh og Debs Walker
Kl 23:00 ThroneRoom
Sunnukvøld
Kl 19:00 – Møti/Throneroom við Josh og Debs Walker
Tiltakið er alment!


text:
Bakkafrost hevur fingið tíðaravmarkaða umhvørvisgóðkenning til at hava 15.000 laksar í tveimum aliringum á Skálafirði í upp til eitt ár.
Bakkafrost og Fiskaaling samstarva um eina verkætlan fyri at varðveita føroysku laksastammuna. Laksurin verður fluttur av ávikavist Gulanum og Borðoyarvík á eitt øki norðan fyri Glyvrar á Skálafirði, har laksurin skal ganga, til støða er tikin til, um hann kann brúkast sum lívfiskur til framleiðslu av rognum til føroysku alivinnuna.
Laksurin á Gulanum og Borðoyarvík er tað síðsta, sum er eftir av føroysku stammuni. Avgerð er tikin um at vita, um aftur skal farast undir kynsbótaarbeiði í Føroyum. Tá støða er tikin til hetta, verður laksurin annaðhvørt fluttur til eina alistøð uppi á landi ella verður hann tikin. Væntandi verður hetta greitt komandi ár.
Eingin aling hevur verið á Skálafirði í fleiri ár, serliga tí at fjørðurin er serliga viðkvæmur fyri dálking og tí ikki vælegnaður til aling av fiski. Men av tí, at talan er um lutfalsliga fáar fiskar, metir Umhvørvisstovan ikki, at vandi er fyri stórvegis dálking.
Umhvørvisgóðkenningin setir m.a. treytir um, at dálking av umhvørvinum skal avmarkast mest møguligt, og at Bakkafrost skal fylgja við dálkingarstøðuni á aliøkinum og nærhendis.
Góðkenningin er almenn og kann síggjast her
Góðkenningin kann kærast
Tey, ið hava kærurætt, kunnu kæra umhvørvisgóðkenningina til landsstýriskvinnuna í umhvørvismálum.
Kærurætt hava tey, sum avgerðin hevur ein serstakan, beinleiðis og persónliga týdning fyri. Les meira um at kæra her.
Møgulig kæra skal sendast til Umhvørvisstovuna, Traðagøta 38, 160 Argir, í seinasta lagi mikudagin 23. november 2016.
Um tú vil hava meira at vita, ert tú vælkomin at seta teg í samband við Suna Petersen, telefon 342400 ella us@us.fo
« Aftur
Skrivstovunæmingur avlærdur
14-02-2017
Jón B. Niclasen 30 ára starvsdag
06-01-2017
Nýtt rit um varandi orkukeldur
19-12-2016
Kanningar av per- og polyfluoroalky…
12-12-2016
91 % av einnýtisíløtunum latin inn …
07-12-2016
Eysturoyartunnilin
28-11-2016
Fixari at finna fixpunkt
04-11-2016
Landsrættardómur um matrikulgjøld
03-11-2016
Umhvørvisgóðkenning til at hava lak…
28-10-2016
Nú er klárt at skráseta vápn
28-10-2016


text:
NM kappingin fyri skúlaungdóm endaði í dag. Tað eydnaðist ikki okkara telvarum at røkka heiðursmerkjaplássunum, men tað var ikki tó ikki so langt frá hjá Luitjen Akselsson Apol, ið varð besti føroyingurin við 3,5 stigum.Les meira »
NM 2017 1. og 2. umfar: Benjamin bestur av føroyingunum
Í dag eru tvey tey fyrstu umførini farin afturum í NM kappingini fyri skúlaungdóm. Í 1. umfari fingu okkara unglingar 2,5 stig, meðan tað hilnaðist eitt vet betri í 3. umfari, har 3 stig komu til høldar. Benjamin Reinert Fjallheim er higartil bestur av føroyingunum. Hann hevur fingið 1,5 stig av 2 møguligum.Les meira »
NM fyri skúlaungdóm 2017
Í døgunum 16. til 19. februar 2017 verður árliga norðurlendska kappingin fyri skúlaungdóm avhildin í Drammen, Norra. Við í kappingini eru 10 føroyskir ungdómar, tveir í hvørjum av teimum 5 aldursbólkunum.Les meira »
Talvkapping fyri børn og ung sunnudagin 19. februar kl. 14, í Gula skúla* í Havn
Øll eru vælkomin at vera við, bara man dugir mannagongdina 🙂 Telvað verður í 3 aldursbólkum: 2 flokkur og yngri 3 til 6 flokk 7 til 10 flokkLes meira »
Styttist í smáum
Føroyameistarnir úr Sandavágs Talvfelag ota seg smátt um smátt fram á oddaliðið Havnar Telvingarfelag í landskappingini í talvi. Dystirnir í sjeynda umfari vóru í dag. Í 1. deild vóru úrslitini: Havnin 1 – Klaksvík 1 3-1, Havnin 2 – Sandavágur ½-3½ og Klaksvík 2 – Kollafjørður 2½-1½. Støðan í 1. deild er nú henda: 1. Havnin 1 23½ stig 2. Sandavágur 21 3. Klaksvík 1 15½ 4. Havnin 2 10½ 5. Klaksvík 2 7 6. Kollafjørður 6½.Les meira »
Dystur í 2. deild útsettur
Dysturin í 2. deild millum ST2 og GT1 er útsettur til sunnudagin 19.02.2017 vegna jarðarferð.Les meira »
Úrslit frá Kjølur Open
Klaksvíkar Talvfelag hevur skrivað stutta grein um Kjølur Open, kann lesast her: http://nordlysid.fo/finnbjorn+vang+vinnari+av+kjolur+open.html Paringar og úrslit: http://chess-results.com/tnr261548.aspx?lan=32Les meira »
GP 5 í Tórshavn 11. februar
GP 5 verður í Tórshavn leygardagin 11. februar kl. 10.00. Telvað verður í Gula Skúla (minnist til inniskógvar) Kappingarskipan: Kviktalv 10 min + 5 sek/leik, 7 umfør. Luttøkugjald er 100 kr. Virðislønir verða latnar til nr. 1,2,3, umframt ratingsvirðislønir. Tilmelding: Sms/mail við navn og rating til 221422 ella faroechess@faroechess.com í seinasta lagi fríggjadagin 10. februar kl. 18.00. Havnar TelvingarfelagLes meira »
Kjølur Open innbjóðing
Kjølur Open 2017 Hervið verður bjóðað til talvkappingina KJØLUR OPEN 2016 dagarnar 3.-5. feb. Kappingin er partur av Grand Prix kappingini 2016/17. 7 umfør verða telvað, 3 kviktalv fríggjakvøld, 2 langtalv leygardag og 2 sunnudag.Les meira »
Framvegis spenningur
Spenningurin er ikki fokin í fremstu deildini í landskappingini í talvi, tó at oddaliðið Havnin vann toppdystin á føroyameistarunum Sandavági í tí fyrra av tvinnanda leikumførum í dag. Eftir dystirnar í fimta umfari, sum byrjaðu í morgun, hevði Havnar Telvingarfelag við 3-1 sigri otað seg fýra stig framum Sandavág. Men nú dystirnir í sætta umfari eru lidnir í kvøld, hava sandavágsmenn táttað nakað í, soleiðis at munurin er dragnaður niður í trý stig.Les meira »


text:
Okkara lokali blachman hevur enn einaferð gjørt ein vørr. Nú ákærir hann ein part av føroyingum, serliga konufólk, fyri at vera nazistar.
Hetta er nokkso fantastiskt fyri ikki at siga sera fantastiskt, at maðurin sleppur ótálmaður at hóreiggja sær, sum hann vil, uttan at fáa nakra sum helst ávaring frá formansskapinum á løgtingi, tíansheldur frá løgtingsfólki.
Vit eru so von at siga: hatta er bara … etc., lurta ikki eftir … ella: ongin tekur hann fyri fult … osfr. Men ólukkan er bara tann, at tað eru nógv, sum lurta eftir og taka hann fyri fult.
Viðhvørt fer mín paranoidi heili at hugsa: um hann nú t.d. hevði sagt, at allir menn, sum luttaka í grindadrápi, eru nazistar, ella allir menn, sum buka konurnar, eru nazistar. Hevði hann tá fingið eina ábreiðslu? Nei, eg spyrji bara. Og lat meg skunda mær at siga, at eg yvirhøvur ikki haldi, at menn eru nazistar, heldur ikki teir, sum buka konuna!
Men tað eru summir samfelagsbólkar, sum øll, ið hava áhuga, kunnu hunddálka, sum tey vilja. Og tey kunnu enntá aftaná hunddálkingina siga: eg elski teg, men hati syndina. Ja, skil tað, um tú kanst.
Eitt, sum sló meg eftir hetta famøsa úttalilsið hjá Jenisi, var, at viðmerkjararnir inni á portalinum flest allir vóru menn, og flest allir vóru púra samdir við Jenis og hildu eisini, at konufólk bera seg at sum nazistar. Eg hugsaði við mær: hvussu nógvir av hesum monnum hava verið upp á vegin, hvussu nógvir av hesum monnum hava verið í barnsburðarfarloyvi, hvussu nógvir av hesum monnum taka lut í dagliga strevinum heima við hús … Ja um vit skulu trúgva kanningum og hagtølum í okkara egna landi, so munnu teir vera fáir! Men teir ditta sær kortini at hava avgjørdar meiningar um nakað, sum teir opinbart ikki skilja, what so ever. Eg meini so við, høvdu viðmerkingarnar borið dám av generellum, etiskum umhugsni, so hevði eg ikki tímað at skriva hetta blogginnleggið, tí sjálvandi havi eg virðing fyri, at fólk eru ímóti fríum aborti, men eg havi absolutt onga virðing fyri fólki, og als ikki einum politikara og missiónsmanni, sum skýrir helvtina av sínum egna fólki nazistar.


text:
Ein útbúgving er stuðulsheimilað, tá ið hon er skipað sum heiltíðarlestur, er minst tríggir fylgjandi mánaðir til longdar, er ólønt og endar við próvtøku. Undantikin frá ásetingini um próvtøku eru næmingar á serliga skipaðum miðnámi.
Niðanfyrinevndu fulltíðarútbúgvingar í Føroyum eru góðkendar sum stuðulsheimilaðar:
Lesandi er lestrarvirkin, um tann lesandi ikki er meira enn eitt ár afturúr í lesnaðinum eftir ásettu lestrartíðini. Harafturat skal tann lesandi møta til frálæruna, lata inn kravdar uppgávur og fara til próvtøkurnar eftir teimum reglum, ið eru galdandi á útbúgvingarstovninum.
Til tess at verða roknaður sum heiltíðarlesandi krevst, tá ið talan er um miðnámsútbúgvingar, stuttar vinnuførleikagevandi útbúgvingar og útbúgvingar á framhaldsdeildarstigi fyri fólk eldri enn 18 ár, at tann lesandi hevur minst 20 lestrartímar um vikuna. Tó kunnu lesandi við heimabúgvandi børnum undir 10 ár og lesandi við serligum tørvi koma undir reglurnar um heiltíðarlestur, um tey lesa í minsta lagi 16 tímar um vikuna. Fyri hægri útbúgvingar galda reglurnar um lestrarvirkni, tá ið metast skal um heiltíðarlestur. Í ivamálum tekur Studni avgerð.
Prístalsjavning er 1. august hvørt ár. Sí møguligar broytingar á www.studni.fo. Tey, ið eru 18 ár ella eldri, fáa lestrarstuðul, um tey lúka stuðulstreytirnar.
Tey, ið verða 18 ár í stuðulsárinum, fáa stuðulin mánaðin eftir, at tey eru fylt 18 ár. Tá hava hesi eisini møguleika at søkja um lán.
Lesandi fáa hægra studningin, um tey lúka eina av fylgjandi treytum:
Øll onnur fáa lægra studningin.
Tey, ið eru undir 18 ár, fáa bókastudning. Harafturat ber til hjá nøkrum av teimum lesandi undir 18 ár at fáa vistarhaldsstudning.
Bókastudningur verður latin lesandi, ið eru undir 18 ár fyrst í stuðulsárinum. Bókastudningurin er kr. 3.642 og verður útgoldin fyrst í stuðulsárinum.
Vistarhaldsstudningurin verður latin lesandi undir 18 ár, ið eru noydd at flyta til útbúgvingar-staðið. Treytin fyri at fáa henda studning er, at sjóvegis farleið er millum heimabústað og skúlan, ella at vegalongdin millum heimstaðarbýin/bygdina og skúlabýin/ bygdina er longri enn 50 km sambært almennu ásetingunum hjá Landsverki. Mánaðarligi vistarhalds-studningurin er kr. 2.544. Til tess at fáa vistarhaldsstudningin skal leiguváttanin frá Studna útfyllast á sama hátt sum hjá teimum, ið búgva til leigu.
Víst verður til heimasíðuna www.ssl.fo hjá Strandfarskipum landsins, tá ið søkjast skal um ferðastuðulin innanoyggja.
Barnsburðarfarloyvisstudningur verður veittur í sambandi við barnsburð og ættleiðing. Stud-
ningurin, ið er tann hægri studningurin, verður í mesta lagi veittur í 11 mánaðir (eitt stuðulsár) fyri hvønn barnsburð. Tann lesandi skal búgva saman við barninum, um tann lesandi skal fáa farloyvisstudningin, og bæði foreldrini kunnu ikki samstundis fáa farloyvisstudningin úr skipanini.
Barnsburðarfarloyvisskipanin gevur foreldrunum somu rættindi. Bæði tann lesandi móðirin og lesandi faðirin kunnu fara í farloyvi, treytað av, at tey ikki eru í farloyvisskipanini samstundis. Við øðrum orðum fylgir farloyvisstudningurin barninum, sama um tað er móðirin ella faðirin, ið velur at fara í farloyvi. Foreldrini avgera sjálvi, hvussu tey býta farloyvið ímillum sín.
Barnastudningurin verður veittur lesandi, ið hava uppihaldsskyldur av børnum, ið eru undir 18 ár. Bara tey, ið eiga ella hava ættleitt børnini, hava uppihaldsskyldur. Barnastudningurin er kr. 966 um mánaðin fyri hvørt barnið. Lesa báðir uppihaldararnir, kann bara annar søkja um barnastudningin. Barnastudningurin verður bara latin tí, ið býr saman við barninum. Dóps- ella navnabræv hjá barni/børnum skal fylgja við saman við p-talinum. Skjalprógv frá kommunu ella Landsfólkayvirlitinum um, at barn/børn búgva hjá stuðulsmóttakara, skal eisini fylgja við. Við barnsburð verður barnastudningurin fyrstu ferð veittur sama mánað, sum barnið er føtt.
Studningur til einsamallar uppihaldarar verður veittur umsøkjara, ið er lestrarvirkin og fær serliga barnaískoytið til einsamallar uppihaldarar frá almannaverkinum. Studningurin til einsamallar uppihaldarar er kr. 1.532 um mánaðin.
Vanligi mánaðarligi studningurin, tær kr. 3.815 ella tær kr. 1.838, verða inntøkujavnaðar, um mánaðarliga miðal útgoldna A-inntøkan fer upp um kr. 20.000. Fyri hvørjar kr. 1.000,
mánaðarliga miðal útgoldna A-inntøkan er hægri enn kr. 20.000, lækkar studningurin 10%. Vilt tú hava fleiri upplýsingar um inntøkujavningina, les so meira um hetta á heimasíðuni www.studni.fo.
Stuðulsárið er frá 1. august til 30. juni árið eftir. Í juli mánaði verður eingin stuðul latin. Lestrarhálvurnar eru frá 1. august til 31. desember og frá 1. januar til 30. juni. Stuðul fæst frá teirri lestrarhálvuni, tá ið søkt verður, t.e. at umsóknarfreistin fyri eina útbúgving, ið byrjar í august mánaði er 31. desember sama ár. Verður søkt t.d. í mars mánaði árið eftir, fæst bara stuðul frá januar mánaði.
Møguligar broytingar í stuðulsviðurskiftum skulu vera Studna í hendi innan 20. í hvørjum mánaði. Tó skulu broytingar í desember mánaði latast Studna innan 14. desember.
Studni flytir studning og lestrarlán á kontu í føroyskum peningastovni seinast í hvørjum mánaði.
Lesandi á miðnámsútbúgvingum, vinnuførleikagevandi útbúgvingum ella á útbúgvingum á framhaldsdeildarstigi fáa í mesta lagi lestrarstuðul upp til eitt ár eftir, at ásetta lestrartíðin er lokin.
Lesandi á hægri útbúgvingum fáa í mesta lagi lestrarstuðul upp til eitt ár eftir, at ásetta lestrartíðin er lokin. Upp í lestrartíðina verða roknaðar áður loknar ella steðgaðar hægri útbúgvingar, har lesandi hevur fingið vanligan mánaðarligan lestrarstuðul frá Studna ella frá Statens Uddannelsesstøtte. Stuðul verður í mesta lagi latin í 6 ár til hægri útbúgvingar. Studni kann leingja stuðulstíðina 2 ár, um tann lesandi ikki hevur miðnámsútbúgving.
Studni kann gera undantak frá regluni um áramál, um lestrartíðin er longri enn 5 ár fyri eina útbúgving, ella um lestrartíðin er vorðin longd vegna ráðsarbeiði, sjúku, barnsburð, ættleiðing, vísindaligt arbeiði o.a.
Lestrarlán verður rentað 2% p.a. í útbúgvingartíðini. Eftir lokna útbúgving verða lestrarlán rentað 3% yvir diskontuni. Diskontan var 0,00 % p.a. tann 1. november 2015.
Tann lesandi fer vanliga undir at gjalda aftur lestrarlán og rentur eitt ár eftir, at tað stuðulsárið er endað, har ið útbúgvingin er lokin ella steðgað. Útbúgvingin verður ikki søgd at vera lokin, um tann lesandi innan 15 mánaðir eftir hesa útbúgving fer undir eina aðra útbúgving. Tað sama er galdandi, um ein fyribils steðgað útbúgving verður tikin upp aftur innan fyri somu tíðarfreist.
Studni ásetir afturgjaldsupphæddina eftir samlaðu skuldini. Afturgjaldstíðin er í mesta lagi 15 ár. Hvørt gjaldið skal í minsta lagi vera kr. 300 um mánaðin.
Lesandi, ið eftir vanligu reglunum hevur fingið tann stuðul, ið kann fáast frá Studna, kann søkja um at fáa endalán, í mesta lagi kr. 6.234 um mánaðin í 11 mánaðir. Treytin fyri at fáa endalán er, at tann lesandi tekur eina hægri útbúgving, er lestrarvirkin, og at avvarðandi lærustovnur kann vátta, at tann lesandi er førur fyri at gera útbúgvingina lidna innan 1 ár. Afturgjaldstreytirnar fyri hetta lán eru tær somu sum fyri vanliga lestrarlánið.


text:
Nýggja heitið
Flogvit er nýggja navni á stuðulinum, ið MFS veitir til lesandi!
Nýggja heitið, Flogvit, er sett saman av orðinum at flúgva og vitan. Hetta kundi ikki passa betur til stuðulin hjá MFS, ið verður latin til ferðing (oftast flúgving) í samband við at innsavna vitan.
Rólant Waag Dam, lesandi á RUC, eigur hugskotið.
Søk nú!
Stuðul frá Flogvit verður játtaður tvær ferðir um ári, á vári og á heysti. Freistir at søkja eru 1. apríl og 1. oktober á hvørjum ári.
Ferðing, sum stuðul verður søktur til, skal vera farin fram í tí tíðarskeiðinum, sum søkt verður til. Verður t.d. søkt 1. apríl skal ferðin vera farin fram í tíðarskeiðinum oktober-apríl sama ár. Les meira um Flogvit á www.mfs.fo/flogvit


text:
Útstykkingar á privatum økjum
Vanligar treytir galdandi fyri at stykkja út byggigrund burtur av økjum í privatum hondum í Tórshavnar kommunu.
1. Útstykkjarin (eigarin og seinri eigarar) átekur sær at gera og halda í góðum standi allar vegir, kloakkir og vatnleiðingar, sum krevjast sambært útstykkingarplanin.
2. Vegøkini mugu ikki verða stongd fyri almennari ferðslu uttan loyvi frá kommununi.
3. Har býarplanur og byggisamtykt er galdandi, skal øll bygging fara fram sambært býarplaninum.
Har býarplanur ikki er galdandi, skal bygging fara fram eftir útstykkingarplani, ið skal góðkennast av býráðnum og annars eftir teim av kommununi góðkendu byggitreytum.
4. Allir vegir, kloakkir og vatnleiðingar skulu gerast eftir projekti, sum , áðrenn farið verður undir arbeiðið, skal góðkennast av býráðnum, sum eisini skal hava eftirlit við arbeiðnum og góðkenna tað, tá ið tað er liðugt.
5. Einki byggiloyvi vil verða givið á nøkrum av teim útstykkjaðu grundstykkjunum fyrr enn treytirnar fyri góðkennan av útstykkingarplaninum eru uppfyltar sbr. tó gr.7.
6. Kommunan átekur sær ongar skyldur viðvíkjandi nýgerð av vegum, kloakkum og vatnleiðingum ella broytingum hesum viðvíkjandi, sum møguliga standast av hesi útstykking.
7. Har sum grundstykkir eru byggibúgvin (vegur, vatn og kloakk) uttan at treytirnar fyri samlaðu útstykkingina eru uppfyltar kann byggiloyvi verða givið treytað av, at ein peninganøgd, sum lutfalsliga svarar til kostnaðin av at gera vegir, kloakkir og vatnleiðingar, ið kravt er sambært útstykkingartreytirnar omanfyri, verður inngoldin á bundna konto í einum peningastovni í Tórshavn, ella at onnur einsgóð trygd t. d. pantirætt í føstum eigindómi verður veitt.
Býarverkfrøðingurin roknar út og tekur avgerð um, hvussu stórt gjald pr. m ² av hvørjum stykki skal bindast, inntil treytirnar eru uppfyltar.
Tann inngoldni peningur verður settur á bók við átekning um, at hann stendur sum trygd fyri uppfylling av treytunum sambært útstykkingarplan og bert kann útgjaldast við loyvi frá kommununi.
Tá ið útstykkjarin hevur uppfylt allar treytir, sum álagdar eru honum, vegir, vatn- og kloakkleiðingar eru góðkendir av kommununi, verður tann í bundnu kontoini standandi peningur leysgivin, veittur plantirættur kvittaður og avlýstur. Um so er, at kommunan ger omanfyri nevndu arbeiði fyri útstykkjarans rokning, fellur tann á kontoini standandi peningur til kommununa í mun til tað arbeiðið kostar. Tað írestandi heftir útstykkjarin (eigarin og seinri eigarar) framvegis fyri.
8. Kommunan kann til eina og hvørja tíð, uttan ávaring ella tíðarfreist, heilt ella partvís yvirtaka vegirnar við hartil hoyrandi leiðingum uttan nakað endurgjald fyri vegøkini og tað tilfar og arbeiði, sum er lagt í teir.
9. Avtalurætt í samband við hesa deklaratión hevur einans Tórshavnar kommuna.
10. Hesar treytir verða at tinglesa sum servituttur á viðkomandi ogn.
Tórshavn, tann 11. juni 1970.
Tórshavnar býráð


text:
Orð: Petur William Háberg
Lag: Jens Guttesen
1. Kom, sæla stund, ið endar neyð og váða,
kom, sæla stund, mær leingist eftir tær!
Kom, sæla stund, tá sál mín loyst skal skoða
tann flokk, sum heim er farin undan mær!
2. Náttin er myrk, og long er leið at ganga,
fótur mín snávað hevur manga ferð;
ólíka har, ið fagrar blómur anga,
og dagur aldri dimmist eins og her!
3. Faðir, tú veitst, hvat barni tínum tørvar,
fatar, tá eingin annar skilja kann;
grøða kanst tú, tá Satans óndu ørvar
særdu so meint, og myrkrið sigur vann.
4. Leið tú meg, Faðir, lær tú meg at bíða!
Sál mín er still, ert tú bert nær hjá mær,
til vit ein dag um perluportrið stíga;
kom, stund so sæl, mær leingist eftir tær!


text:
2017-02-24: We have updated the operating system of our servers. Things are working fine we think. Thanks for your patience (Other news …)
MediaWiki:Anontalkpagetext/fo
Hetta er ein kjaksíða hjá einum dulnevndum brúkara, sum ikki hevur stovnað eina kontu enn, ella ikki brúkar hana.
Tí noyðast vit at brúka nummerisku IP-adressuna hjá honum ella henni. Ein slík IP-adressa kann verða brúkt av fleiri brúkarum. Ert tú ein dulnevndur brúkari, og meinar, at óviðkomandi viðmerkingar eru vendar til tín, so er best fyri teg at stovna eina kontu ella rita inn fyri at sleppa undan samanblanding við aðrar dulnevndar brúkarar í framtíðini.


text:
At frágongdin síðan kappingarenda í fjør hevur verið stór, er eingin loyna. Tó er hon ikki so stór, sum væntað, tí í kvøld kunnu vit avdúka, at okkara egni Bogi Reinert Petersen fer í reyðu blusuna hjá barndómsfelagnum í ár.
Bogi, sum fyllir 23 ár beint fyri kappingarbyrjan, er miðvallari, sum eisini hevur roynt seg í miðverjuni. Hansara dygdir eru serliga í luftspælinum, kropsstyrki og í arbeiðsorkuni, sum hann leggur fyri dagin.
Bogi er skrásettur fyri 59 dystir í fremstu deildini, umframt at hann hevur spælt 25 ungdómslandsdystir.
Vit ynskja Boga hjartaliga vælheimafturkomnan til Fuglafjarðar og ÍF!


text:
Orð og lag: Páll Oddur Lamain Rubeksen
Syng ein sang um góðar gamlar dagar.
Ein, sum mamma tín sang, tá hon var ung sum tú.
Ein, sum heldur teg vaknan um náttina.
Lagið, sum pápi tín dansaði til í gjár.
Eg og tú, vit liva her og nú,
tí sama ger, vit liva bert einaferð.
Tú spyrt, um eg vil liva í allar ævir;
men einans tónleikurin kann tað,
so skriva tú eitt lag.
Sum kann røra og gleða tey, sum liva,
og sum minnast teg fyri tann, ið tú var.
Eg og tú, vit liva her og nú,
tí sama ger, vit liva bert einaferð.
Eg og tú, vit liva her og nú,
tí sama ger, vit verða ikki verandi her,
vit verða ikki verandi her.
Vit liva bert einaferð.
Alt, eg havi gjørt, alt eg havi sagt.
Øll, eg havi kent og við øllum, sum eg havi flent, syng.


text:
by Schønning Eysturoy | Jan 15, 2017 | Annað, TíðindiÚTSØLAN byrjar í morgin hósdagin 12. januar! Vørur niðursettar úr -20% líka upp í -70% !! Nøkur av merkjunum, sum vera á útsøluni eru: Primadonna, Marie Jo, Twist, L’aventure, Calvin Klein, Wolford, Bundgaard, Angulus, Femilet, Amoena, o.m.a. Eisini verður...
by Schønning Eysturoy | Dec 10, 2016 | UpplatingartíðirSoleiðis hava vit og hinir handlarnir í Miðbýnum opið um jólini: Leygardagur 26. November frá 10-20 Leygardagur 3. Desember frá 10-18 Leygardagur 10. Desember frá 10-20 Sunnudagur 11. Desember frá 12-20 Jólavikan 16.-22 Desember frá 10-20 Tollaksmessudag 23 Desember...
by Schønning Eysturoy | Dec 10, 2016 | AnnaðJólini nærkast í hvørjum, allarbest mær hugnar í Føroyum! Visti tú av, at hjá SIRI hava vit náttklæðir av merkinum Calvin Klein til bæði kvinnur og menn? Kanska eitt gott jólagávu hugskot til systi, beiggja, mammu, svigerfar, sysknabarnið, góða vinin, the lover ella...
by Schønning Eysturoy | Jun 19, 2016 | VælveraVisti tú, at punktgjaldið á húðrøktar vørum bleiv avtikið í fjør? Langi hava handlar heitt á Fíggjarmálaráðið um at avtakað tollin á 20%, ið var á kremum, shampoo, luktilsi, make-up, o.s.fr. og langt um leingi bleiv hetta avtikið í Juli í fjør. Vit kunnu tí í dag...
by Schønning Eysturoy | Jun 19, 2016 | Annað, TíðindiVit hava fingið lekkru summarrøðina frá Marie Jo, PrimaDonna, L’Aventure og Twist, eins og nógvar nýggjar svimjidraktir og bikini. HER kanst tú síggja nýggju røðini


text:
Hugvísindaligar útbúgvingar
Nýggjur kapittul í føroyskari útbúgvingarsøgu á Fjarlestrardeplinum í Vági
Fyrst í komandi ári byrjar nýggjur kapittul í føroyskari útbúgvingarsøgu, tá fyrsti flokkurin av námsfrøðilesandi byrjar á Fjarlestrardeplinum í Vági. Lesandi úr øllum landinum eru sloppin inn á útbúgvingina, sum byrjar fyrstu viku í februar í 2016.
Breitt úrval av norskum útbúgvingum og skeiðum sum fjarlestur
Á heimasíðuni hjá nki-nettstudier er eitt breitt úrval av fjarlestrar-útbúgvingum og skeiðum. Talan er um útbúgvingar og skeið innan nógv ymisk øki og á ymiskum støði.
Námsfrøðiligt hjálparfólk
Talan er um eina útbúgving, ið gevur tær førleikar at arbeiða sum hjálparfólk innan námsfrøðiliga økið.


text:
Tíðindi
-
U17 landsliðsvenjingar, gentur
Hetta eru komandi venjingarnar hjá U17 gentunum: Sunnudagin 19. februar kl. 14-16 í Gundadalshøllini Mikudagin 1. mars kl. 18-20 í ítr&o...
-
SÍ - TB, Meistaradeild kvinnur, útsettur
Dysturin í Meistaradeildini hjá kvinnum millum SÍ og TB, sum skuldi verða leygardagin 17. februar, er útsettur til vikuskiftið 4./5. mars. ...
-
TB nýggja t-post adressu
TB flogbóltur hevur fingið nýggja t-post adressu, sum er: tbflogboltur2016(KURLA)gmail.com
-
Bruttohópurin úttikin til Oyl 2017
Landsliðsvenjararnir Bárður B. Mikkelsen og Ragnar í Haraldsstovu hava úttikið bruttohópin hjá manslandsliðnum, sum skal fyrirei...


text:
Føroyska Bíbliufelagið hevur nú útgivið nýggja bíbliulesiætlan 2016/17. Lesiætlanin er at finna um alt landið í kirkjum, nógvum fríkirkjum og samkomum. Bíbliulesiætlanin byrjar í dag fyrsta sunnudag í advent og varðir eitt á fram.
Hví brúka lesiætlan?
Í einum skundmiklum gerandisdegi kann tað vera trupult at fáa lisið í Bíbliuni. Men við eini bíbliulesiætlan, kann tað falla lættari. So um tær tørvar eitt amboð til at skipa tín bíbliulestur, er Bíbliulesiætlanin nakað fyri teg.
Hvat er Bíbliulesiætlanin?
Bíbliulesiætlanin er ein kalendari við útvaldum skriftstøðum til hvønn dag í árinum. Endamálið við lesiætlanini er at geva fólki amboð til skipaðan lestnað av bíbliuni og hervið at læra hana betur at kenna.
Hvussu dámar tær best at lesa Bíbliuna?
Tað stendur øllum frítt at lesa sum teimum hóskar best og tað er rúm fyri øllum. Summi lesa einsamøll, onnur saman. Summi lesa frá byrjan til enda, onnur lesa i samband við kirkjugongd/møti. Og so eru tað tey, ið lesa meira um Bíbliuna enn í henni. Í øllum førum kann bíbliulestur seta tankar í gongd og upp á pláss og hon er ein kelda til íblástur bæði í tungum og góðum døgum.
http://biblia.fo/download_file.php?u=1e1b9f7ff1fcd0039f66f6f09b5eee45.pdf
Einstaklingar kunnu bíleggja eina ókeypis Bíbliulesiætlan frá Bíbliufelagnum á tlf. 787826 ella t-posti: gunnar@biblia.fo


text:
Løgtingið fer í dag at samtykkja uppskot um at seta á stovn ein barsilsgrunn, soleiðis, at barsilsgjaldið, sum allir lønmóttakarar og arbeiðsgevarar gjalda, ikki longur kann verða nýtt til onnur endamál.
Ferð eftir ferð at hava vit víst á tað órímiliga og óakseptabla í, at pengar verða tiknir frá borgarunum og vinnuni til ávíst endamál, fyri síðani at verða brúktur til heilt onnur endamál!
Stórt yvirskot brúkt til annað
Í tingsetuni 2013 legði Tjóðveldi fyri Løgtingið uppskot um, at yvirskotið í barsilsskipanini skuldi oyramerkjast og ikki kunna nýtast til annað enn barsilsskipanina. Støðan var tá, at landið yvir 8 ár hevði tikið oman fyri 64 milliónir krónur ov nógv inn í barsilsgjaldi, ella í miðal góðar 8 milliónir krónur árliga. Hesin peningur kom ikki skipanini til góðar, men fór í “stórapot”, og varð sostatt nýttur til ymisk onnur endamál (Løgtingsmál 90/2013).
Eisini Løgtingsgrannskoðararnir høvdu átalað, at bara fyri árini 2010-2012 var yvirskotið í skipanini nærum 30 milliónir krónur, sum ikki vórðu nýttar til endamálið.
Tað er tí gleðiligt, at Jóhan Dahl, landsstýrismaður í arbeiðsmarknaðarmálum, nú loksins er komin við hesum uppskoti um barsilsgrunn, ið hevur neyvt sama endamál sum uppskotið hjá Tjóðveldi – at tryggja, at yvirskot í barsilsskipanini kann flytast fram til komandi ár, so pengarnir eru tøkir til at fíggja broytingar í barsilsskipanini. Eisini ber til at nýta yvirskot okkurt árið til at fíggja møgulig undirskot onnur ár.
Skipanin stigvíst bøtast
Júst tí, at stórt yvirskot var í skipanini, valdi CHE-samgongan í 2008 alt fyri eitt at leingja barsils-skipanina við 8 vikum, umframt at styrkja rættindini hjá pápanum til barsilskvotu, og gera skipanina eitt vet meira smidliga.
Tjóðveldi hevur tvær reisur roynt at fingið undirtøku fyri at leingja barnsburðarfarloyvið við 8 vikum afturat, og gera skipanina munandi meira smidliga, so foreldur í størri mun kunnu tillaga farloyvið til tørvin hjá tí einstøku familjuni (Løgtingsmál 49/2012 og 20/2013). Undirtøka hevur ikki verið fyri hesum, men farnu tingsetu fekk landsstýrismaðurin samtykt eitt uppskot um at leingja barsilssfarloyvistíðina við 4 vikum, og sostatt verður størri partur av pengunum brúktur til ásetta endamálið. Stórur tørvur er á at gera skipanina munandi meira fleksibla, so foreldur í størri mun kunnu laga farloyvistíðina til tørvin hjá tí einstøku familjuni.
Tjóðveldi heilsar barsilsgrunninum væl komnum, og tekur av fullum huga undir við málinum.
Vegna Tjóðveldi
Bjørt Samuelsen, framsøgukvinna í arbeiðsmarknaðarmálum
tlf 599909


text:
Politisk visjón
Politiska visjónin hjá Sambandsflokkinum skal tryggja, at allir borgarar í landinum fáa tær tænastur og ta hjálp teimum tørvar og gerast nøgdir borgarar. Harafturat skal vinnan fáa greiðar og mennandi karmar at virka undir.
Politiska visjónin
Menningin av samfelagnum skal verða á sama støði sum í Danmark og øðrum framkomnum londum
Føroyar skulu verða eitt samfelag, har øll fólk trívast, mennast og hava avbjóðingar
Vinnan skal verða kappingarfør og skapast skulu karmar fyri menning, búskaparvøkstri og íverksetan
Sambandsflokkurin heldur, at henda politiska visjónin hevur m.a. við sær, at setast skulu í verk nøkur leiðslulig, strategisk og búskaparlig tiltøk og handlingar. Landið og vinnan noyðast at fara undir nakrar strategiskar ætlanir, td. orða eina vinnustrategi, sum stuðlar undir eina vakstrar- og produktivitetsstrategi fyri vinnuna.
Landið má fremja bygnaðarbroytingar og umleggingar av almennum tænastum, stovnum og skipanum. Gerast skulu nakrar politiskar og búskaparligar raðfestingar, sum kunnu verða við til at tryggja, at visjónin kann náast og at skapt verða munagóð úrslit.


text:
Orð og lag: Swangah Dangah
Eg komi upp úr grøvini sum zombie, nekrofil, mordari og junkie.
Ein slaktari við hobby, eg bíti trademarks í hondlið, í blóðbaði so comfy, eg brúki voldtektina til kondi, deyðagræður og í gongd við at yvirstrála Ted Bundy
Strapped sum kamikaze, tá eg stormi inn við meiningum, nakki borgarar á time’ing í uniforminum hjá Breivik.
Á crime spree C4, eg goymi á torginum, verður (…) uppblást sum roykur frá torvinum, eg peiki fingur, grim rippi og lýsi føroyskar skuggar, sum allir fjaldir pedofilar, skápsbøssar og bumsar.
Á vaglinum, grindaboð, lada up, sikta so!
Eg máli býin reyðan við knívi og spýti synd á tos.
Uppreistir frá botni til toppin sum uppercuts, eg geri rockarar til butlarar, rottir, so buckle up.
Eg seldi sálina til djevilin, tí harrin var no show, so nú nakki eg lowblows við coke ho’s í choke holds.
Eg skeri upp og taki lívið sum eitt keisarasnitt, drekki alt blóði og fuckin’ bíti i beinagrind!
–
Vit takað knív upp,
svinga runt og senda lík upp.
Spýta upp, andlát, lív títt flýgur upp.
Mítt status niðri í grøvini fer hægri og hægri,
gjøgnum oyrini eg koyri teg og slakti við rætti!
–
Eitt munnligt poltergeist, eg spøki í egnum kingdom.
Ein swingom við dolki, eg flowi til snit-hop,
skrivi við einglablóði á trónuni av hiphop.
Hetta djórið drekkur redrum, og skálar við Jim Jones.
So medieval, ljóði av torturi, eg nýti tað!
Tí krusifiks er mítt fix, hongt upp við píkatráð,
bítið beat og spíti á
rapparar, eg skíti á
hyggja upp til SD, men royna ikki at vísa tað.
Skifta lit, amatørar vilja hava beef.
Fuckin’ kræsin, taki bara av, um tad er prime-cuts, capiche?
Unorthodox, hóttanir ígjøgnum boombox,
men klárir uttanfyri sum Il Duce í Boondocks.
Rými úr psykiatrisku deild
við splittaðu persónligheit. Fokk prozac,
eg taki cyanid og skrivi deadlines.
Testament vid rhymes og taktum,
lines við paktum
um at hoyra rapp-nøvn í radionum.
(tað er andlát)
–
Vit takað knív upp,
svinga runt og senda lík upp.
Spýta upp, andlát, lív títt flýgur upp.
Mítt status niðri í grøvini fer hægri og hægri,
gjøgnum oyrini eg koyri teg og slakti við rætti!


text:
So er "Markleys Útbúgving" aftur á skránni. Tað verður sum vant í Norðurlandahúsinum, har fyrraparturin er settur av til miðnámsskúlanæmingar, meðan tað um kvøldið verður opið fyri almenninginum.
MFS samstarvar við Altjóða Skrivstovuni (ASK), Setrið og Lestrarvegleiðarafelagið um at geva teimum, ið ætla at lesa víðari útbúgving, eitt gott grundarlag at velja sína víðari útbúgving. Við at upplýsa um nógvu valmøguleikarnar, fáa miðnámsnæmingarnir inspiratión og betri vitan, um ta stóru lestraravgerðina.
Tiltakið bjóðar felags fyrilestrar, og møguleiki verður eisini fyri at tosa við vegleiðarar og lesandi á hægri útbúgvingarstovnum í serligum básum. Í básunum verða umboð frá føroyskum útbúgvingarstovnum, umboð úr norðurlondunum og øðrum londum í og uttan fyri Europa. Talan verður um bæði føroyskar og útlendskar vegleiðarar. Harumframt luttaka føroysk núverandi og fyrrverandi lesandi at geva góð ráð til framtíðarlesandi.


text:
Ingi Samuelsen
16.02.2017 - 09:10
Tíðindi > Samfelag & Politikkur > Samferðsla
Skipini hjá Strandferðsluni flyta fleiri ferðafólk árliga enn hvat bussarnir gera. Hetta vísa seinastu ferðafólkahagtølini hjá Strandferðsluni.
Í 2016 flutti Strandferðslan 635.952 ferðafólk á teimum átta sjóvegis farleiðunum. Hetta er nakað meira enn hvat bussarnir fluttu á Bygdaleiðunum, nevniliga 517.316 í fjør.
Suðuroyarleiðin og Sandoyarleiðin eru nógv tær mest trafikeraðu leiðirnar. Hóast Smyril í miðal bert siglir tveir ella tríggjar túrar um dagin, so er tað kortini henda leiðin, sum flytir flest ferðafólk, 242.338, og bilar, 91.120.
Rættiliga stórur munur er á høg- og lágárstíð fyri allar farleiðirnar. Kanska serliga Mykinesleiðina, ið einans verður røkt í teimum fýra summarmánaðunum.
Hagtølini síggjast á heimasíðuni hjá Strandferðsluni.
Viðmerkjast skal, at tølini fyri Hestleiðina nokk ikki er heilt eftirfarandi, tí honbert er galdandi fyri tveir mánaðir. Hestleiðin hevur ikki verið gjørd upp fyri seg fyrr.
Les eisini: Yvir hálv millión við SSL-bussunum í fjør


text:
Í gjár kundu vit lesa um róðrarúrmælingin Jannik Kambskarð Sørensen, ið hevði vunnið bronsu við DM í innandurðarógving. ...
Um ábyrgd hennara sum partur av donsku/føroysku tilbúgvingini við Føroyar, hevur danska sjóverjan enn einaferð játtað at bjóða børnunum ...
Góða gongdin, við vaksandi fólkatali í Tvøroyrar Kommunu, heldur fram, hóast smáar broytingar hava verið á leiðini. Fyrradagin fingu vit ...
Hátíðarløta var í Ítróttarhøllini í Trongisvági hin 30. januar, tí Tvøroyri hevur fostrað enn ein ...